title: Runosmäki

text: Tällä hetkellä Runosmäessä on yksi koulu; Turun Lyseon koulu ja lukio (luokat 7.–9. ja lukio). Aikaisemmin Runosmäessä toimi Nunnavuoren koulu, jossa olivat luokat 3.–6. sekä Runosmäen koulu eli ”pikkukoulu”, jossa olivat luokat 1.–2. Koulut kuitenkin yhdistettiin, jonka jälkeen toimittiin Nunnavuoren koulun tiloissa Runosmäen koulun nimellä vuoden 2014 loppupuolelle saakka, kunnes se lakkautettiin. Koulun kanssa samassa rakennuksessa oli Runosmäen kirjasto, joka toimii omalla paikallaan edelleen toistaiseksi.


title: Runosmäki

text: Alueelta on bussiyhteydet sekä Turun keskustaan (linja 18) että Länsikeskukseen (linja 88). Ruuhka-aikana ajetaan myös suoria työmatkavuoroja Pernon suunnalla työskenteleville (linja 80). Viikonloppuöisin kulkee linja 34 Kauppatorilta.


title: Runosmäki

text: Piiparinpolku on kävelykatumainen suora katu, joka on Turun Lyseon ja Mustalammen välillä. Mustalammelta Nättinummeen päin mentäessä Piiparinpolku muuttuu Pillipiiparinpoluksi. Mustalammen vieressä on leikkipaikka ja huvimaja. Nunnavuoren kuntorata on 1,7 km pitkä, ja sen sisällä on pirunpelto, joka on yksi Turun luonnonsuojelualueista. Runosmäessä on sienenmuotoinen Parolanpuiston vesitorni.


title: Runosmäki

text: Runosmäen nimistön aiheena ovat Suomen sotaväki, ruotujakolaitos ja Vänrikki Stoolin tarinat.


title: Runosmäki

text: Runosmäki on tapahtumapaikkana Dome Karukosken "Tyttö sinä olet tähti" -elokuvassa, jossa päähenkilöt käyvät paikallisessa Runostuopissa.


title: Runosmäki

text: Turun seudun joukkoliikenne


title: Source

text: Source on Valve Corporationin alun perin "Half-Life 2":lle kehittämä 3D-pelimoottori. Source hyödyntää muun muassa raskaasti muokattua Havok-fysiikkamoottoria. Se on lisensoitu myös useiden muiden videopelien käytettäväksi.


title: Source

text: Source 2 esiteltiin 2015 "Dota 2:n" "Reborn"-päivityksen myötä.


title: Source

text: Source-moottorissa melkein kaikki fysiikan lait pätevät: massa vaikuttaa esineeseen, voima ja kitka vaikuttavat myös. Teköäly on viisaampi kuin ennen, hahmot osaavat suojautua ja ampua edessä olevia esteitä yms. Hahmojen kasvoissa on 40 ”kasvolihasta”, joilla voidaan ilmentää erilaisia tunnetiloja.


title: Hill Street Blues

text: Hill Street Blues on Steven Bochcon ja Michael Kozollin käsikirjoittama yhdysvaltalainen televisiosarja, jossa seurataan elämää kuvitteellisella Hill Streetin poliisiasemalla, joka sijaitsee nimeämättömässä suuressa teollisuuskaupungissa. Sarja esitettiin alun perin Yhdysvalloissa NBC-kanavalla vuosina 1981–1987. Suomessa sarjaa esitettiin Yleisradion TV2-kanavalla vuodesta 1983 sekä uusintana MTV3-kanavalla 1995-1996. Yle FST5-kanava uusi sarjan alkaen 28. elokuuta 2008. Sarjaa tehtiin 146 osaa.


title: Hill Street Blues

text: "Hill Street Blues" sai kiitosta televisiokriitikoilta, muttei koskaan saavuttanut merkittävää yleisömenestystä Yhdysvalloissa. Se oli ensimmäisiä televisiosarjoja, jossa käytettiin monia nykyisistä televisiosarjoista tuttuja elementtejä:


title: Hill Street Blues

text:
Sarja kuvattiin Los Angelesissa, mutta sijoittui kuvitteelliseen Yhdysvaltain pohjoisosassa sijaitsevaan teollisuuskaupunkiin, jonka nimeä ei kuitenkaan sarjassa missään vaiheessa mainita. Monet sarjan ulkokohtauksista kuvattiin Chicagossa ja sarjan poliisiautot oli maalattu täsmälleen kuten Chicagon poliisiautot. Toisaalta poliisien univormut muistuttavat New Yorkin poliisin vastaavia. Sen paremmin Chicagossa kuin New Yorkissa ei ole poliisipiiriä nimeltä "the Hill" mutta Pittsburghissa on. Sarjassa kuvattu kaupungintalo on Philadelphian kaupungintalo.
"Hill Street Bluesin" vaikutteita on havaittavissa monissa myöhemmissä televisiosarjoissa, kuten "NYPD Bluessa" ja "Teho-osastossa".


title: Hill Street Blues

text: Sarjaa vuosina 1982-1985 käsikirjoittanut Mark Frost tunnetaan myös 1990-luvun alussa ilmestyneen kulttisarja "Twin Peaksin" luojana.


title: Hill Street Blues

text: Sarjan tunnetun tunnusmusiikin sävelsi Mike Post. Kappale on ollut Billboard-lehden pop-singlejen top-10-listalla ja siitä on tehty myös verraten suosittu kännyköiden soittoääniversio.


title: Hill Street Blues

text: Sarjassa näytteli myös suomalainen Matti Laukkanen taiteilijanimellä Matt Kanen.


title: Hill Street Blues

text:
Dome Karukosken isä, George Dickerson, näytteli kuudessa jaksossa komentaja Swansonia sarjan ensimmäisellä kaudella.(*) Dennis Franz esitti 1. tuotantokaudella myös korruptoitunutta poliisietsivä Sal Bendettoa.
60 minuuttia pitkä pilottijakso "Hill Street Station" sai Edgar-palkinnon parhaasta tarinasta tv-sarjassa.
Seitsemän kauden aikana sarja sai 98 Emmy-palkintoehdokkuutta eli keskimäärin 14 ehdokkuutta kautta kohti. Kaudella 1981–1982 "Hill Street Blues" sai näyttelijöille 9 ehdokkuutta, ja on tässä suhteessa jaetulla ykkössijalla sarjojen L.A. Law ja The West Wing kanssa. Daniel J. Travanti ja Michael Conrad olivat ainoat, jotka saivat palkinnon: Travanti pääosa-Emmyn ja Conrad sivuosa-Emmyn. Muut ehdokkuuden saaneet olivat Veronica Hamel (naispääosa), Taurean Blacque, Michael Warren, Bruce Weitz ja Charles Haid (miessivuosa) sekä Barbara Bosson ja Betty Thomas (naissivuosa).


title: Hill Street Blues

text: Hill Street Bluesin loputtua sarjan suositusta hahmosta Norman Buntzista päätettiin tehdä uusi sarja eli "spin off" nimeltään Beverly Hills Buntz. Uusi sarja ei saavuttanut menestystä. Erilaisten elokuvasivustojen mukaan sitä kuvattiin 1–4 osaa ja esitettiin yksi tai kaksi osaa. Suomessa sitä ei ole esitetty.


title: Paul Giamatti

text: Paul Edward Valentine Giamatti (s. 6. kesäkuuta 1967, New Haven, Connecticut, Yhdysvallat) on yhdysvaltalainen näyttelijä.


title: Paul Giamatti

text: Giamatti kävi Choate Rosemary Hallin valmistavaa koulua Connecticutin Wallingfordissa, minkä jälkeen hän opiskeli Yalen yliopistossa synnyinkaupungissaan New Havenissa. Hän suoritti yliopistossa kaksi tutkintoa, vuonna 1989 Bachelor of Arts -tutkinnon pääaineenaan englanti ja vuonna 1994 esittävien taiteiden Master of Fine Arts -tutkinnon Yale School of Dramassa. Valmistumisensa jälkeen hän näytteli lukuisissa teatteriproduktioissa (myös Broadwayllä), minkä lisäksi hän esiintyi pienissä rooleissa televisiossa ja elokuvissa.


title: Paul Giamatti

text: Giamattin elokuvauran ensimmäinen merkittävä rooli oli elokuvassa "Howard Sternin intiimit osat" vuodelta 1997, jossa hän esitti ohjelmajohtaja Kenny ”Pig Vomit” Rushtonia. 1990-luvun lopulla hän esiintyi sivuosissa muun muassa elokuvissa "Truman Show", "Pelastakaa sotamies Ryan" ja "Neuvottelija". Vuonna 1999 hän esitti koomikko Bob Zmudaa Andy Kaufmanista kertovassa elokuvassa "Man on the Moon".


title: Paul Giamatti

text: Giamattin arvostus näyttelijänä kasvoi 2000-vuosikymmenellä. Vuosikymmenen ensimmäisellä puoliskolla hän esiintyi pääosarooleissa elokuvissa "American Splendor", jossa näytteli Harvey Pekaria, ja "Sideways", jossa näytteli Miles Raymondia, ja sai useita palkintoehdokkuuksia. Hän oli muun muassa Golden Globe -ehdokkaana, sarjassa paras miespääosa musikaali- tai komediaelokuvassa, roolistaan jälkimmäisessä. Vuonna 2005 hän esitti nyrkkeilymanageri Joe Gouldia Ron Howardin ohjaamassa elokuvassa "Cinderella Man" ja sai ensimmäisen Oscar-ehdokkuutensa, sarjassa paras miessivuosa. Maalis-huhtikuussa 2008 HBO esitti seitsenosaisen minisarjan "John Adams", jossa Giamatti näytteli pääroolia, Yhdysvaltain toista presidenttiä John Adamsia. Hänelle myönnettiin roolityöstään muun muassa Emmy-palkinto ja Golden Globe, sarjassa paras miespääosa minisarjassa tai televisioelokuvassa.


title: Paul Giamatti

text: Vuonna 2011 Giamatti palkittiin toisen kerran urallaan Golden Globe -palkinnolla, tällä kertaa sarjassa paras miespääosa musikaali- tai komediaelokuvassa. Hän sai palkinnon suorituksestaan elokuvassa "Barney's Version", jossa esitti Barney Panofskya. Samana vuonna hän esitti Yhdysvaltain keskuspankin pääjohtajaa Ben Bernankea HBO:n televisioelokuvassa "Too Big to Fail", josta sai Emmy-ehdokkuuden sarjassa paras miessivuosa televisioelokuvassa tai minisarjassa.


title: Paul Giamatti

text: Vuodesta 2016 lähtien Giamatti on näytellyt Showtime-kanavan draamasarjassa "Billions".


title: Paul Giamatti

text: Giamattin äiti, amerikanirlantilainen Toni Smith, oli näyttelijä ennen kuin siirtyi opettajaksi. Myös Giamattin isoveli Marcus on näyttelijä. Hän on näytellyt muun muassa televisiosarjassa "Amyn lailla". Giamattin isä, amerikanitalialainen Angelo Bartlett Giamatti oli Yalen yliopiston professori, josta tuli myöhemmin yliopiston johtaja ja Major League Baseballin komissaari.


title: Paul Giamatti

text: Paul Giamatti on ollut naimisissa Elizabeth Giamattin (o.s. Cohen) kanssa vuodesta 1997 lähtien. Heillä on yksi lapsi, vuonna 2001 syntynyt poika Samuel Paul.


title: Radio City

text: Radio City on Suomen vanhin yhä toiminnassa oleva kaupallinen radioasema, jonka omistaa Bauer Media Groupin tytäryhtiö Bauer Media Oy. Radio City soittaa pääasiassa vanhaa rockmusiikkia.


title: Radio City

text: Radio City aloitti toimintansa helsinkiläisenä paikallisradiona vuonna 1985. Vuonna 2003 se yhdistyi Sport FM:n kanssa ja laajeni valtakunnalliseksi. Neljän vuoden kuluttua kanavan toiminta yllättäen loppui sen jäätyä ilman uutta toimilupaa. Radio City palasi uuden toimiluvan turvin radioaalloille vuoden 2012 alusta, aluksi jälleen helsinkiläisenä paikallisradiona. Kesäkuussa 2012 Radio Cityn kuuluvuus laajeni Suomen suurimpiin kaupunkeihin.


title: Radio City

text: Varsinaisena radiokanavana Radio City toimi vuosina 1985–2006 ja uudelleen vuoden 2012 alusta lukien. Ennen uutta aloitustaan kanava toimi Internet-radiona vuodesta 2007 alkaen.


title: Radio City

text: Yleisradio vastasi pitkään Suomen kaikesta radiotoiminnasta, mutta 1980-luvun puolivälissä valtioneuvosto päätti alkaa myöntää toimilupia myös yksityisille paikallisradioille. Toimilupaa haki 33 radioasemaa, joiden joukossa oli myös Radio City..


title: Radio City

text: Radio Cityn taustavoimana oli Elävän musiikin yhdistys Elmu ry. Yhdistys järjesti osakeannin, jolla kerättiin rahaa Radio Cityn starttia varten. Yhtiön nimi oli Helsingin Paikallinen Radio Oy ja osakkeet maksoivat annissa sata markkaa (vastaa ostovoimaltaan noin 30 euroa vuonna 2012). Kuva Helsingin Paikallinen Radio Oy:n osakekirjasta yhtiön perustamisosakeannista (www.osakekirja.fi)


title: Radio City

text: Vuonna 1985 toimintansa aloitti 19 kaupallista paikallisradiota. Ensiksi toimintansa ehti aloittaa Radio Lakeus Nivalassa, ja helsinkiläinen Radio City oli toinen. Koska Radio Lakeus on sittemmin lopettanut toimintansa, Radio City on Suomen vanhin yhä toiminnassa oleva kaupallinen radioasema.


title: Radio City

text: Radio Cityn ensimmäinen lähetys oli vapunaattona 30. huhtikuuta 1985 kello 18.00. Ensinnä ääneen pääsivät toimittajat Outi Popp ja Juha Tynkkynen, ja ensimmäinen soitettu kappale oli Eino Grönin ”Valkovuokot”.


title: Radio City

text: Radio Cityn lähetyksiä tehtiin aluksi Helsingin Ruoholahdessa sijaitsevasta Lepakosta FM-taajuudella 96,2 MHz. Kanava profiloi itsensä nuorison äänitorveksi, ja juontajien sallittiin Ylestä poiketen puhua puhekieltä lähetyksissään.


title: Radio City

text: Uudelle vuosituhannelle siirryttäessä Radio City oli esitellyt suomalaisille radionkuuntelijoille jo monta myöhemmin media-alan ykkösnimiksi noussutta juontajaa ja toimittajaa. Lepakon purkamisen vuonna 1999 jälkeen Radio Cityn toimitus oli siirtynyt muutaman sadan metrin päähän Kaapelitehtaalle.


title: Radio City

text: Lokakuussa 2003 SBS Broadcasting SA -konsernin suomalainen tytäryhtiö SBS Finland Oy yhdisti aiemmin omistukseensa hankkimansa Radio Cityn ja Sport FM:n. Aiemmin helsinkiläiseksi profiloitunut kanava laajensi toimintansa puolivaltakunnalliseksi, ja sen kuuluvuusalue kattoi kymmenen Suomen suurinta kaupunkia. Sport FM:n peruina kanavan ohjelmistoon kuului paljon myös urheilua, mikä johti kanavan uuteen mottoon ”Rokkia ja sporttia”.


title: Radio City

text: Vuotta myöhemmin aloittanut aamuohjelma, Jussi Heikelän vetämä Heikelän Herätysliike, sai paljon kuuntelijoita, ja kanavan viikkokuuntelijamäärä oli usein yli 500 000. Radio City oli erityisen vahva juurillaan pääkaupunkiseudulla, jossa se oli kolmanneksi kuunnelluin kaupallinen radioasema. Vuonna 2006 Finnpanelin mukaan Radio Cityn kanavaosuus oli kolme prosenttia.


title: Radio City

text: Kanavan pääkohderyhmänä olivat erityisesti 20–39-vuotiaat miehet. Musiikkilinjan muodosti vanha ja uusi rock. Radio City mainosti itseään pitkään ”Helsingin rock’n’roll-päämajana” ja sen tunnuslauseita oli myös ”Rockia monipuolisesti kolmelta vuosikymmeneltä”.


title: Radio City

text: Vuonna 2006 valtioneuvosto asetti hakuun radion toimiluvat seuraavalle viisivuotiskaudelle vuosille 2007–2011. Radio Cityn omistava SBS Finland Oy haki Radio Citylle sekä paikallista toimilupaa Helsinkiin että erikseen toimilupaa valtakunnalliselle rock-formaatille. Ensimmäinen lupa meni kuitenkin Basso Radiolle ja jälkimmäinen SWelcom Oy:lle, nykyiselle Nelonen Medialle. SWelcom Oy:n toimiluvalla toimintansa aloitti Radio Rock, jonka formaatti muistutti Radio Cityn vastaavaa. Jussi Heikelä muutti aamushow’nsa kanssa Radio Rockille.


title: Radio City

text: Radio Cityn viimeinen kappale kuultiin 8. joulukuuta 2006, kun kello 17.06 alkoi soida AC/DC:n kappale ”Highway to Hell”. Viimeisen kappaleen olivat saaneet valita Radio Cityn kuuntelijat. Kappaleen jälkeen Mato Valtosen viimeisen tervehdyksen ja ilotulituksen äänten myötä lähetys Radio Cityn taajuudella hiljeni kello 17.11.


title: Radio City

text: Tämän jälkeen Radio Cityn taajuudella lähetettiin useiden päivien ajan muun muassa hammaslääkärin poran ja muiden ärsyttävä-äänisten instrumenttien ääntä sekä SBS:n muiden radioasemien mainoksia. Vuodenvaihteessa 2007 Radio Cityn paikalla aloitti Radio Rock.


title: Radio City

text: Radio Cityn omistava taho SBS Finland Oy julkaisi 27. elokuuta 2007 lehdistötiedotteen, jossa kerrottiin, että Radio City palaa toimintaan. Nettilähetykset alkoivat 30. elokuuta 2007 klo 15.00. Lähetykset sisälsivät aluksi pelkkää rockmusiikkia, mutta toimintaa laajennettiin saman vuoden syksyn aikana. Radio City alkoi lähettää 15. syyskuuta internetin kautta Helsingin Jokereiden vierasotteluita. Otteluiden selostajana toimi Teppo Laaksonen.


title: Radio City

text: Kanava käväisi myös radioaalloilla väliaikaisten toimilupien turvin. Radio City soi pääkaupunkiseudulla taajuudella 99,4 MHz seuraavina ajanjaksoina:Väliaikaislupien aikana kanavalla soi rock-musiikkia ilman juontoja, ja paikallisuutiset lähetettiin tasatunnein kello 9–18 välisenä aikana. Urheilua Radio City tarjoili muun muassa jääkiekon MM-kisaraporttien ja MM-ralliraporttien muodossa.


title: Radio City

text: Helmikuussa 2011 jaettiin jälleen radiokanavien toimilupia, tällä kertaa kahdeksan vuoden toimikaudeksi. Radio Cityä sai toimiluvan pääkaupunkiseudulle vanhalle taajuudelleen 99,4 MHz. Toiminta alkoi uudelleen 1. tammikuuta 2012. Radio City profiloitui jälleen helsinkiläiseksi paikalliskanavaksi. Musiikkilinja jatkoi tutusti rock-klassikoissa.


title: Radio City

text: Puolen vuoden jälkeen, 11. kesäkuuta 2012 SBS Finland kertoi laajentavansa Radio Cityn kuuluvuutta Tampereen, Turun, Jyväskylän ja Oulun seuduille. Laajentumisen seurauksena kaupungeissa kuuluneet SBS:n omistamat paikalliskanavat Radio 957 Tampereella, Radio Sata Turussa, Radio Jyväskylä ja Radio Mega Oulussa vaihtuivat Radio Cityksi.


title: Radio City

text: Radio Cityn lähetykset tehdään SBS:n omistaman Iskelmän tapaan osittain valtakunnallisesti ja osittain paikallisesti. Valtakunnalliset ohjelmat toimitetaan Helsingistä. Aluetoimituksissa tuotetaan paikallisuutisia, selostettuja paikkakunnan jääkiekko-otteluita sekä päivittäistä tunnin mittaista paikallisohjelmaa. Myös paikallismainonta tulee säilymään. 15. tammikuuta 2013 Radio City laajeni ja alkoi kuulua Lahdessa ja Kaakkois-Suomessa.


title: Tobi Neumann

text: Tobias "Tobi" Neumann (s. 19. heinäkuuta 1965) on saksalainen house DJ ja musiikkituottaja.


title: Tobi Neumann

text: Vuosina 1988–1995 hän toimi äänittäjänä televisiossa, klassisen musiikin tuottajana ja sävelsi elokuva- ja mainosmusiikkia. Vuonna 2001 hän siirtyi Berliiniin, jossa hän perusti yhdessä muutaman muun tuottajan kanssa äänitysstudion.


title: RTL Television

text: RTL Television (entinen RTL plus) on Saksan suurin yksityinen kaupallinen televisiokanava. Se on osa RTL Groupia.


title: RTL Television

text: RTL Television aloitti lähetyksensä nimellä "Radio Télé Luxembourg plus" 2. tammikuuta 1984 VHF kanavalla 7 Luxemburgissa. Kanavan alkuaikoina kanavalla oli vain noin 200 000 katsojaa. Ennen kanavan pääkonttorin muuttoa Kölniin vuonna 1988 kanavaa pidettiin luxemburgilaisena televisiokanavana.


title: RTL Television

text: Nykyään RTL Television on RTL Groupin suurin kanava. Muita saman yrityksen omistamia televisiokanavia ovat RTL 2, Super RTL, VOX ja n-tv.


title: Crazy Frog

text: Crazy Frog on markkinointinimi saksalaisen mobiiliviihdeyhtiö Jamba!:n soittoäänelle ja sammakkoanimaatiohahmolle, joka perustuu ruotsalaisen Erik Wernquistin tekemään "The Annoying Thing" -tietokoneanimaatioon.


title: Crazy Frog

text: Hahmon ääni on peräisin vuodelta 1997, kun ruotsalainen, silloin 17-vuotias, Daniel Malmedahl yritti matkia kaksitahtimoottorin ääntä. Ääni levisi Internetissä formula 1 -autoa esittävän valokuvan yhteydessä jo kauan ennen kuin Crazy Frog luotiin.


title: Crazy Frog

text: 23. toukokuuta 2005 julkaistiin ensimmäinen Crazy Frog -single, jolla saksalainen tanssiduo Bass Bumpers oli miksannut Harold Faltermeyerin ”Axel F” -kappaletta hahmon äänen kanssa. Single nousi Ison-Britannian singlelistan ykköseksi Coldplayn ohi.


title: Crazy Frog

text: 2006 Crazy Frog julkaisi toisen albuminsa "More Crazy Hits", joka ei kuitenkaan ole menestynyt läheskään ensimmäisen albumin tavoin.


title: BTR-50

text: BTR-50 on neuvostoliittolainen vuodesta 1954 alkaen valmistettu miehistönkuljetus- ja tiedustelupanssarivaunu. Se perustuu PT-76-amfibiovaunun rungolle. Vaunun alkuperäisenä tarkoituksena on kuljettaa 20 maahanlaskusotilasta. BTR-50 sopii maahanlaskukäyttöön siksi, että se painaa vain 15 tonnia ja sopii näin ollen lentokoneella toiminta-alueelle kuljetettavaksi.


title: BTR-50

text: Suomessa BTR-50:ttä käytetään yleisimmin yhtymän viestijärjestelmän viestikalustolla varustettuna. Vaunu on PT-76-amfibiovaunun tapaan uintikykyinen. BTR-50:ttä voidaan käyttää mekanisoidun taisteluosaston viestiasema-ajoneuvona. Vaunun 7–13-millimetrinen panssarointi antaa ryhmän jäsenille suojan kiväärikaliiperin aseilta sekä kranaatinsirpaleilta ja sen telat tarjoavat hyvän liikkuvuuden.


title: Taitoluistin

text: Taitoluistin on taitoluistelua varten valmistettu luistin. Taitoluistinten terä on teroitettu niin että siinä on sisä- ja ulkoterä. Terän kärjessä on piikit, joiden muoto ja koko vaihtelevat terän käyttötarkoituksen mukaan. Luistimen kenkä on yleensä tehty nahasta, mutta nykyään se saattaa olla myös muovista.


title: Taitoluistin

text: Naisten taitoluistimet ovat yleensä valkoisia ja miesten mustia. Muodostelmaluistelujoukkueet maalavat joskus luistimensa beigeksi, (mutta yleensä muodostelmaluistelijoille on jo valmiiksi beiget luistimet) tai jollain muulla yhtenäisellä värillä.


title: Taitoluistin

text: Taitoluistin valitaan käyttötarkoituksen mukaan. Yksinluistelijat tarvitsevat jäykemmät luistimet kuin muodostelmaluistelijat ja jäätanssijat. Usein myös muodostelmaluistelijoiden ja jäätanssijoiden kengät ovat hieman matalampia.


title: Taitoluistin

text: Muodostelmaluistelu- ja jäätanssiterät ovat lyhyempiä kuin yksinluisteluun tarkoitetut. Ne ovat suurin piirtein kengän pituisia ja kaarevampia.


title: Taitoluistin

text: Suomessa tunnetuimpia taitoluistinmerkkejä ovat Risport, Edea, Graf, Jackson Ultima, Wifa ja Ridell ja taitoluistinteriä valmistavat muun muassa Wilson ja Mitchel&King.


title: RTL Group

text: RTL Group on suuri Euroopassa toimiva televisio-, radio- ja ohjelmatuotantoyritys. Televisioyhtiöistä se on Euroopan suurin. Sen pääomistajana on saksalainen mediakonserni Bertelsmann, joka omistaa 75% sen osakkeista. Yritys omistaa 57 televisiokanavaa ja 31 radioasemaa.


title: RTL Group

text: "RTL"-lyhenne muodostui alun perin ranskan sanoista "Radio Télévision Luxembourg" (saksaksi "Radio Télé Luxemburg").


title: RTL Group

text: Yritys aloitti toimintansa vuonna 1931 nimellä "CLR" (lyhenne ranskan kielen sanoista "Compagnie Luxembourgeoise de Radiodiffusion"). Vuonna 1954 yritys muutti nimilyhenteekseen "CLT" (ranskan sanoista "Compagnie Luxembourgeoise de Télédiffusion") ja aloitti televisiolähetykset. Vuonna 1997 yritys fuusioitui hampurilaisen "UFA Film- und Fernseh-GmbH:n kanssa". Syntyneen yrityksen nimeksi tuli "CLT-UFA". Vuonna 2000 yritys fuusioitui Pearson TV:n kanssa ja otti nimekseen RTL Group.


title: RTL Group

text: Yksi usein mainittu syy RTL Groupin menestykselle on, että Luxemburg salli kaupallisen radio- ja televisiotoiminnan paljon aikaisemmin kuin muut Euroopan maat. RTL käytti tätä hyödykseen lähettämällä ohjelmaa Luxemburgista naapurimaihin (kuten Alankomaihin) näiden maiden omilla kielillä.


title: RTL Group

text: RTL myi tappiollisen puolankielisen RTL 7 -satelliittikanavan joulukuussa 2001 ITI:lle.


title: Evil Empire

text: Evil Empire on Rage Against the Machinen vuonna 1996 julkaisema albumi. Albumi oli edeltäjänsä tavoin poliittisesti kantaa ottava.


title: Evil Empire

text: Yhtye voitti levyn kappaleesta "Tire Me" Grammy-palkinnon parhaasta metalliesityksestä 1997.


title: Evil Empire

text: Albumi nousi Yhdysvalloissa Billboard 200 -listan piikkipaikalle. Suomessa se debytoi virallisen albumilistan sijalla 17, ja nousi seuraavalla listaviikollaan viidennelle sijalle. Se pysyi listalla yhteensä 18 viikkoa.


title: Sisäoppilaitos

text: Sisäoppilaitos eli internaatti on koulu, jossa opiskelijat asuvat opintojensa ohella. Ensimmäiset sisäoppilaitokset olivat alun perin englantilaiset yksityiskoulut, jotka tavallisesti sijaitsevat etäällä suurista asutuskeskuksista. Oppilaat asuvat koulun asuntolassa, eivät kotonaan.


title: Sisäoppilaitos

text: Myös koulun henkilöstö asuu itse oppilaitoksessa tai sen lähellä työsuhdeasunnoissa. Usein sisäoppilaitosten rakennukset muodostavat kokonaisuuden, johon kuuluu päärakennuksen ja asuntolan ohella huolto- ja varastorakennuksia sekä urheiluun liittyviä laitoksia ja laitteita. Lisäksi niillä on laajat maastoalueet ympärillään.


title: Sisäoppilaitos

text: Alun perin sisäoppilaitokset oli tarkoitettu joko pojille tai tytöille, nykyaikana ne ovat usein sekakouluja. Sekakouluilla saattaa olla edelleen omat opetusryhmät eri sukupuolille ja useimmiten myös asuntolat on jaettu sukupuolten mukaan.


title: Sisäoppilaitos

text: Sisäoppilaitokset saavat nykyisin rahoitusta elinkeinoelämältä ja yhteiskunnalta, mutta yleensä niiden talous perustuu pääosin lukukausimaksuihin. Monet sisäoppilaitokset ottavat vastaan lahjoituksia. Sisäoppilaitoksilla on usein johtoteema: länsimaissa ne ovat monesti kristillisiä, toiset painottavat luonnontieteitä.


title: Sisäoppilaitos

text: Entisaikoina henkilöstö luki ja hyväksyi oppilaiden lähettämät kirjeet, mutta nykyisin esimerkiksi Yhdistyneen kuningaskunnan yksityisyyslait kieltävät sen.


title: Sisäoppilaitos

text: Kuuluisimpia Yhdistyneen kuningaskunnan yksityiskouluista on vain pojille tarkoitettu Eton College, jossa ovat opiskelleet muun muassa valtion kuninkaallisen perheen pojat. Kuuluisat oppilaat pakottavat sisäoppilaitokset usein ankariin turvallisuusjärjestelyihin.


title: Sisäoppilaitos

text: Suomen sisäoppilaitoksista tunnetuimpia on Anna Tapion koulu. 1800-luvulla kuuluisa oli Viipurissa toiminut Behmin saksalainen koulu. Myös monissa kansanopistoissa asutaan asuntolassa opiskelun ajan.


title: Suomen kansallisbiografia

text: Suomen kansallisbiografia on suurteossarja sekä internetissä julkaistava sähköinen henkilötietopankki, joka sisältää elämäkerrallisia artikkeleita Suomeen liittyvistä merkittävistä suvuista ja henkilöistä. "Suomen kansallisbiografia" (1–10) ilmestyi vuosina 2003–2007. Se käsittää kirjamuodossa kymmenen osaa ja hakemiston, yhteensä yli 9 500 sivua.


title: Suomen kansallisbiografia

text: "Kansallisbiografia" on noin kaksi kertaa laajempi kuin sen edeltäjä, 1920- ja 1930-luvulla julkaistu viisiosainen "Kansallinen elämäkerrasto", josta ilmestyi vuonna 1955 uudistettu yksiosainen laitos "Suomen elämäkerrasto". "Kansallisbiografia" sisältää noin 6 000 elämäkertaa, joista 250 on sukuartikkeleita. Esitellyistä henkilöistä noin neljännes on Ruotsin vallan ajalta, suunnilleen saman verran autonomian ajalta ja osapuilleen puolet itsenäisen Suomen kaudelta. Heistä 13 prosenttia on naisia.


title: Suomen kansallisbiografia

text: Teoksessa on noin 2 500 kulttuurivaikuttajaa ja yli 1 000 talouselämän vaikuttajaa. Mukaan on otettu perinteisten suurmiesten ja -naisten ohella ajankuvan kannalta muitakin mielenkiintoisia henkilöitä, myös rikollisia, kapinallisia ja toisinajattelijoita. Käsite ”kansallinen” on ymmärretty niin laajasti kuin suinkin, eikä kaikilta esitellyiltä ulkomaalaisilta ole edellytetty suomalaista syntyperää tai täkäläistä työuraa. Esiteltyjen henkilöiden joukossa on myös joitakin sellaisia henkilöhahmoja, jotka ovat esiintyneet esimerkiksi kirjallisuudessa ja taiteessa ja joiden esittely ei perustu varsinaiseen henkilöhistoriaan: esimerkiksi pyhimys "Pyhä Anna", legendahahmo "Lalli" sekä kansanrunouden hahmot "Annikainen", "Väinämöinen", "Lemminkäinen" ja "Lemminkäisen äiti".


title: Suomen kansallisbiografia

text: "Kansallisbiografia"-verkkojulkaisu sisältää samat pienoiselämäkerrat kuin kirjasarja, mutta verkkoartikkeleissa on laajemmat matrikkelitiedot. Verkkoartikkeleita päivitetään tarpeen mukaan, ja julkaisun täydentämisestä lähinnä temaattisina kokonaisuuksina vastaa "Kansallisbiografia II" -hanke. Teemakokonaisuuksista ensimmäinen, Moninainen Suomi, julkaistiin 2010. Kaikki "Kansallisbiografian" verkkojulkaisun artikkelit ovat täysin vapaasti luettavissa yli 120:ssä eri julkisessa kirjastossa, muun muassa yli sadan kunnan ja kaupungin kirjastoissa sekä yliopistojen, korkeakoulujen ja tutkimuslaitosten kirjastoissa. Osa artikkeleista on kokonaan vapaasti luettavissa.


title: Suomen kansallisbiografia

text: Kirjasarja perustuu Suomen Historiallisen Seuran "Kansallisbiografia"-hankkeeseen (1993–2001), joka oli suurin kansallinen historiahanke kautta aikojen. Sen toimituskuntaa johti professori Matti Klinge ja kolmea aikakausikohtaista toimitusta dosentti Anneli Mäkelä-Alitalo (Ruotsin vallan aika), dosentti Markku Tyynilä (suuriruhtinaskunnan aika) ja dosentti Martti Häikiö (tasavallan aika). Kaikkiaan kirjoittajia on yli 700. Teossarjan ulkoasusta vastaa graafikko Heikki Kalliomaa.


title: Suomen kansallisbiografia

text: Opetusministeriö on vastannut henkilökunnan sekä sähköisten julkaisujen kuluista, ja myös useat rahastot ovat tukeneet projektia. Koska aineistoa kertyi runsaasti, siirtyivät "Kansallisbiografian" tietokannan ylläpito, kehittäminen ja julkaiseminen vuonna 2002 Suomen Historialliselta Seuralta Suomalaisen Kirjallisuuden Seuralle. Sen yhteyteen perustettiin erityinen Biografiakeskus, jonka tehtävänä on tuottaa biografista tutkimustietoa ja julkaista sitä sekä sähköisessä muodossa että kirjoina.


title: Suomen kansallisbiografia

text: Osin rinnakkain "Kansallisbiografian" kanssa julkaistiin vuosina 2008–2011 ruotsinkielinen teos "Biografiskt lexikon för Finland" (BLF), joka keskittyy suomenruotsalaisuuden kannalta keskeisiin henkilöihin. Pääosa BLF:n artikkeleista on käännetty "Kansallisbiografiasta", mutta myös "Kansallisbiografiaan" on käännetty jonkin verran BLF:n alkuperäisartikkeleita. Kaikki BLF:n artikkelit ovat vapaasti luettavissa teoksen verkkosivulla.


title: Soulfly

text: Soulfly on yhdysvaltalais-brasilialainen metalliyhtye, jonka perusti Sepulturan entinen kitaristi-laulaja Max Cavalera vuonna 1996.


title: Soulfly

text: Soulflyn musiikissa kuullaan vaikutteita death metalista, thrash metalista, brasilialaisesta kansanmusiikista sekä maailmanmusiikista. Yhtyeen johtohahmo Cavalera tunnetaan Sepulturan lisäksi sivuprojektistaan Nailbomb. Soulflylle ominaisia piirteitä ovat laulaja-kitaristi Cavaleran örisemistä ja karjumista yhdistelevä laulutyyli sekä nu metal ja thrash metal -tyyliset aggressiivisiset kitarariffit. Jokaisella Soulfly-albumilla on mukana vierailijoita.


title: Soulfly

text: Max Cavalera perusti Soulflyn jätettyään Sepulturan loppuvuodesta 1996. Hän löysi itselleen seuraavanlaisen kokoonpanon: Roy Mayorga - rummut, Marcello D.Rapp - basso sekä Jackson Bandeira - kitara.


title: Soulfly

text: Cavaleran ottopoika Dana Wells murhattiin elokuussa 1996, eikä murhaa ei ole vieläkään ratkaistu. Soulflyn nimikko-otsikoitu debyyttialbumi julkaistiin vuonna 1998. Albumi oli ensimmäisellä viikollaan Billboard-listalla 82:s.


title: Soulfly

text: Cavalera vieraili Deftonesin "Around The Fur" -albumilla kappaleessa "Headup", joka kertoi Wellsin kuolemasta. Myös Soulflyn seuraavalla albumilla "Primitivellä" oli kappale "Pain", joka kertoi myös Wellsin kuolemasta. Deftonesin keulakuva Chino Moreno vieraili tässä kappaleessa. "Primitive" sijoittui listan sijalle 32. Roy Mayorgan "Primitivellä" korvasi Joe Nunez. Max Cavalera tuotti Soulflyn kolmannen albumin "ॐ", joka sijoittui listan sijalle 46. Roy Mayorga palasi rumpuihin tällä albumilla.


title: Soulfly

text: Soulfly palasi "Prophecylla" täysin uudella kokoonpanolla. Joe Nunez oli jälleen rumpali, Marc Rizzo kitaristi. Bassoa soittivat levyllä kaksi henkilöä: Dave Ellefson Megadethista ja Bobby Burns. Cavalera selitti bändin sivuilla käyttävänsä joka albumilla eri soittajia ja jatkavansa todennäkoisesti samalla lailla. "Prophecylla" kuullaan vaikutteita uskonnolisista teemoista, maailmanmusiikista ja flamencosta. Albumi sijoittui Billboardin sijalle 86.


title: Soulfly

text:
Vuonna 2005 Soulfly julkaisi "Dark Agesin". Dave Ellefson soitti myös tällä albumilla muutamassa kappaleessa bassoa.
Soulflyn jäsenet ovat soittaneet/soittavat myös lukuisissa muissa yhtyeissä.


title: RTL

text: RTL viittaa seuraaviin asioihin:


title: William (Yhdistyneen kuningaskunnan prinssi)

text: Prinssi William, Cambridgen herttua (William Arthur Philip Louis, s. 21. kesäkuuta 1982) on Britannian kruununperijän Walesin prinssi Charlesin ja Walesin prinsessa Dianan vanhin poika sekä kuningatar Elisabet II:n pojanpoika. Kruununperimysjärjestyksessä prinssi William on tällä hetkellä toisena isänsä jälkeen ja ennen poikaansa.


text: Prinssi William meni naimisiin Catherine Middletonin kanssa 29. huhtikuuta 2011 Westminster Abbey -kirkossa. Parilla on kolme lasta prinssi George, prinsessa Charlotte ja prinssi Louis.


text: Prinssi William syntyi 21. kesäkuuta 1982 St Maryn sairaalassa Westminsterissä Lontoossa. Hänen isänsä on Walesin prinssi Charles, kuningatar Elisabet II:n ja prinssi Philipin vanhin poika. Hänen äitinsä oli Walesin prinsessa Diana, Spencerin 8. jaarlin tytär.


text: William kastettiin isoisoäitinsä kuningataräiti Elisabetin 82-vuotispäivänä 4. elokuuta 1982 Buckinghamin palatsissa. Kasteen toimitti Canterburyn arkkipiispa Robert Runcie.


text: Äitinsä kautta prinssi William polveutuu kahdesta kuningas Kaarle II:n aviottomasta pojasta, Graftonin ja Richmondin herttuoista. Valtaannoustessaan hän on ensimmäinen Kaarle II:sta polveutuva brittihallitsija ja ensimmäinen Kaarle I:stä polveutuva hallitsija sitten kuningatar Annan 1700-luvulta.


text: 31. elokuuta 1997 prinssi Williamin äiti, prinsessa Diana menehtyi auto-onnettomuudessa Pariisissa. Vain joitakin päiviä aikaisemmin Diana oli viettänyt lomaa etelä-Ranskassa poikiensa prinssi Williamin ja prinssi Harryn kanssa. Äidin kuoleman aikaan prinssit olivat isoäitinsä kanssa Skotlannissa Balmoralin linnassa.


text: Dianan hautajaisissa prinssi William kulki yhdessä isänsä, veljensä, isoisänsä prinssi Philipin ja enonsa, 9. Spencerin jaarlin kanssa hautajaissaattueen perässä Buckinghamin palatsista Westminster Abbeyhyn. Muistopuheessaan jaarli Spencer lupasi Spencerin perheen ottavan aktiivisen roolin Dianan lapsista huolehtimisessa, vaikka tulevina vuosina William ei juuri häntä ja Dianan äitiä nähnyt.


text: Prinssi William oli ensimmäinen brittiprinssi, joka kävi julkista koulua. Hän kävi peruskoulun Lontoossa, jonka jälkeen hän opiskeli maantiedettä, biologiaa ja taidehistoriaa Eton Collegessa. Etonista valmistuttuaan hän piti monien muiden brittiläisten nuorten tapaan välivuoden, jonka aikana hän osallistui armeijan koulutukseen Belizessä sekä vapaaehtoisena avustusjärjestö Raleigh Internationalin toimintaan. Kuvia käymälää siivoavasta prinssistä julkaistiin kaikkialla maailmaa.


text: Vuosina 2001–2005 prinssi William opiskeli St Andrewsin yliopistossa. Hänen pääaineensa oli aluksi taidehistoria, mutta hän vaihtoi sen maantieteeseen. Vuonna 2005 hän valmistui ja sai kandidaatin tutkinnon. Opiskeluaikanaan prinssi käytti nimeä "William Wales" isänsä arvonimen mukaan.


text: 29. huhtikuuta 2011, samana päivänä kun William avioitui, kuningatar Elisabet II myönsi prinssi Williamille Cambridgen herttuan arvon.


text: Prinssi Williamin ensimmäinen julkinen edustustehtävä oli edustaa kuningatarta toisen maailmansodan muistojuhlassa Uudessa-Seelannissa heinäkuussa 2005.


text: William alkoi seurustella vuonna 2003 Kate Middletonin kanssa. Pari erosi huhtikuussa 2007, mutta palasi uudelleen yhteen. 16. marraskuuta 2010 hovi ilmoitti virallisesti Prinssi Williamin ja Kate Middletonin menevän naimisiin vuonna 2011. Prinssi Williamin ja Kate Middletonin häät pidettiin Westminster Abbeyssä 29. huhtikuuta 2011.


text: Pariskunnan esikoinen George Alexander Louis syntyi kello 18.24 Suomen aikaa 22. heinäkuuta 2013 lontoolaisessa St. Maryn sairaalassa. Sekä äidin että vauvan ilmoitettiin voivan hyvin. George aloitti tavallisen päiväkodin Westacre Montessori -koulun päiväkodissa Norfolkissa vuoden 2016 alussa.


text: Toinen lapsi, tällä kertaa tyttö, syntyi 2. toukokuuta 2015. Tytön nimeksi on ilmoitettu Charlotte Elizabeth Diana.


text: Parin kolmas lapsi, Louis Arthur Charles, syntyi 23. huhtikuuta 2018.


text: Prinssi William on Walesin prinssin vanhin poika, joten oletetaan, että hän nousee tulevaisuudessa valtaistuimelle. Mikäli William päättää käyttää ensimmäistä nimeään kuninkaana, hänestä tulee kuningas William V; koska nykyisin hallitsijoiden nimiä ei suomenneta, Williamista ei tule kuningas Vilhelm V:tä, vaikka edellisen William-nimisen kuninkaan nimi olikin suomeksi Vilhelm IV.


title: Lapin ilmatorjuntarykmentti

text: Lapin Ilmatorjuntarykmentti (lyhenne "LAPITR", aik. LapItR) oli Rovaniemellä sijaitseva Suomen maavoimien yksikkö, vuoden 2014 loppuun itsenäinen joukko-osasto. Se sijaitsi Someroharjulla, lähellä napapiiriä. Vuodesta 2015 lähtien, rykmentti on ollut osa Jääkäriprikaatia, nimenään Rovaniemen Ilmatorjuntapatteristo.


title: Lapin ilmatorjuntarykmentti

text: Lapin Ilmatorjuntarykmentti perustettiin 1. tammikuuta 1989, kun Rovaniemen Ilmatorjuntapatteristo, Oulun Ilmatorjuntapatteristo ja Lapin Sotilassoittokunta yhdistyivät samaksi joukko-osastoksi. Rykmentti koulutti noin 600 varusmiestä vuosittain. Henkilökuntaa joukko-osastossa palveli noin 200.


title: Lapin ilmatorjuntarykmentti

text: Ilmatorjuntarykmentin komentaja oli samalla Someronharjun varuskunnan päällikkö. Varuskunnan vahvuuteen kuului joukkoyksiköiden lisäksi Leijona Cateringin alainen varuskuntaravintola Somero (toimii entisen muonituskeskuksen tiloissa), Sotilaslääketieteen keskuksen alainen Rovaniemen terveysasema (entinen varuskuntasairaala), Pääesikunnan Tutkintaosaston aluetoimisto, Puolustushallinnon rakennuslaitoksen paikallisyksikkö sekä Pohjois-Suomen Johtamisjärjestelmäkeskus.


title: Lapin ilmatorjuntarykmentti

text: Joukko-osaston tehtävänä oli kouluttaa kaikki Pohjois-Suomen sotilasläänin tarvitsemat ilmatorjuntajoukot. Lapin Ilmatorjuntarykmentti oli erikoistunut ilmatorjuntaan kylmissä olosuhteissa nykyaikaisilla välineillä.


title: Lapin ilmatorjuntarykmentti

text: Sen kalustoon kuuluivat muun muassa 23 mm ilmatorjuntakanuuna perusversiolla ja samoin saman tykin modernisoitu m/95-versio (lämpökameratähtäin, laser-etäisyysmittari, tietokonepohjainen ampuma-arvojen laskenta, moottoroitu suuntaus ohjaussauvasta), lähi-ilmatorjuntaohjusjärjestelmä m/05 (laser-ohjaukseen perustuva ohjusjärjestelmä), huippumoderni useaa tutkaa käyttävä johtokeskus, joka otettiin käyttöön vuonna 2008 sekä ilmatorjuntaohjusjärjestelmä 90 Crotale NG.


title: Lapin ilmatorjuntarykmentti

text: Ilmatorjuntarykmentti toimi läheisessä yhteistyössä vieressä sijaitsevan ilmavoimiin kuuluvan Lapin Lennoston sekä muiden pohjoisten joukko-osastojen kanssa.Lapin ilmatorjuntarykmentin kokoonpano oli:


title: Lapin ilmatorjuntarykmentti

text: Soittokunnan päällikkö vuonna 2012 oli Juha Tiensuu.


title: Szombathely

text: Szombathely [] (, , ) on Vasin läänin pääkaupunki Unkarin länsiosassa lähellä Itävallan rajaa. Kaupungissa on 79 513 asukasta (2009) ja sen pinta-ala on 97,50 neliökilometriä. Szombathely sijaitsee Perint- ja Gyöngyösjokien varrella, missä Pieni Unkarin alanko kohtaa Alpit.


title: Szombathely

text: Kaupungin nimi tulee unkarin sanoista "szombat" 'lauantai' ja "hely" 'paikka' – paikalla pidettiin ennen lauantaisin markkinoita. Toinen samaan tapaan annettu vanha unkarilainen kaupunginnimi on Szerdahely.


title: Szombathely

text: Szombathely on Unkarin vanhin kaupunki. Sen perusti Rooman keisari Claudius vuonna 45 nimellä "Colonia Claudia Savariensum". Se oli Pannonia Superiorin provinssin pääkaupunki, joka sijaitsi tärkeän kauppareitin, meripihkatien, varrella.


title: Szombathely

text: Szombathelyssä asuneita merkkihenkilöitä:


title: Haaparousku

text: Haaparousku ("Lactarius trivialis") on Suomessa perinteinen ruokasieni.


title: Haaparousku

text: Haaparousku on kookas ja kiinteämaltoinen sieni. Jopa 20-senttiseksi kasvava lakki on kupera ja violetinharmaa, vanhempana laakeneva ja ruskeanharmaaksi tai violettiin vivahtavaksi muuttuva. Kostealla säällä haaparousku on hyvin limainen. Heltat ovat valkoiset tai kermankellertävät, tasatyviset. Jalka on vaalea, ontto, keskeltä pullistunut tai tasapaksu. Maku on kirpeä. Maitiaisneste on valkoista, eikä se värjäänny. Suolattuna haaparouskun leikkauspinnat värjäytyvät maitiaisnesteen vaikutuksesta vihreiksi.


title: Haaparousku

text: Haaparouskun näköislajeja on useita. Nurmirouskut ("Lactarius flexuosus") ovat haaparouskua lyhytjalkaisempia ja harvahelttaisempia. Niiden malto on myös erittäin kovaa. Yleinen kalvashaaparousku ("L. utilis") on puolestaan haaparouskua vaaleampi ja limaisempi. Myös korpirousku ("L. uvidus") ja harmaarousku ("L. vietus") ovat usein haaparouskun kaltaisia. Korpirouskun maitiaisneste muuttuu kuitenkin violetiksi ja harmaarouskun harmaantuu. Lisäksi palsamirouskut, kuten viitapalsamirousku ("L. glyciosmus") voivat muistuttaa haaparouskua, tosin niiden haju on kookosta muistuttava. Haaparousku on helppo erottaa lievästi myrkyllisestä lakritsirouskusta, sillä lakritsirouskun maitiaisneste on vesikirkasta ja sen tuoksu on lakritsimainen.


title: Haaparousku

text: Haaparouskua tavataan heinäkuun lopusta aina marraskuulle asti. Se on Suomessa yleinen ja satoisa sieni, joka kasvaa kaikkialla maassa. Erityisesti se kasvaa hieman soistuneissa kangasmetsissä, mutta myös rehevät ja lehtipuuvaltaiset metsät ovat sen kasvupaikkoja. Yleensä sieni kasvaa harvoina ryhminä.


title: Haaparousku

text: Haaparousku on erinomainen ruokasieni, mutta tuoreena kirpeä ja vaatii viiden minuutin keittämisen. Keitettynä sientä voidaan käyttää ruoanvalmistukseen tai säilöä perinteiseen tapaan suolaamalla. Keitetyt rouskut voi myös pakastaa. Haaparousku kuuluu kauppasieniin. Keitettyjä haaparouskuja käytetään muhennoksiin ja paistoksiin ja erityisesti sienisalaattiin.


title: Haaparousku

text: Haaparuoskua on syöty pitkään Suomessa, osissa Venäjää ja lähialueilla, mutta monissa muissa maissa sitä pidetään syömäkelvottomana. Yksi syy sienen suosioon Suomessa lienee sen satoisuus: hyvänä vuonna haaparouskuja voi kasvaa sen tyypillisillä kasvupaikoilla 100 kg hehtaarilla.


title: Total Annihilation

text: Total Annihilation on Cavedog Entertainmentin kehittämä reaaliaikainen strategiapeli. Pelin on julkaissut GT Interactive vuonna Windowsille ja Macintoshille.


title: Total Annihilation

text: Pelin ovat kehittäneet Chris Taylor ja Cavedog Entertainment. Se oli ensimmäinen reaaliaikainen strategiapeli, jossa oli kolmiulotteiset yksiköt ja maasto. Se on yksi maailman suosituimmista reaaliaikaisista strategiapeleistä, jota pelataan yhä aktiivisesti.


title: Total Annihilation

text: Pelin ideana on koota tarpeeksi metalleja ja energiaa, jotta voisi rakentaa riittävän hyviä yksiköitä, ja lopulta tuhota niillä vihollinen. Pelin neljä yksikköluokkaa ovat "kbotit" (kävelevät mechat), "perinteiset" ajoneuvot, laivat ja lentokoneet (päivitetyssä versiossa on myös ilmatyynyihin perustuvia aluksia, tämä nostaa yksikköluokkien määrän viiteen). Peliä voi pelata yksinpelinä tietokonetta vastaan tai moninpelinä.


title: Total Annihilation

text: Wargaming.net osti 2013 Chris Taylorin perustaman uuden Gas Powered Games -pelistudion ja Atarin huutokaupasta oikeudet pelisarjaan.


title: Total Annihilation

text: "Total Annihilation" sijoittuu galaksiin, jota hallitsi tieteen käsi nimeltä Core. Core oli kehitellyt menetelmän jolla voitaisiin pelastaa koko galaksi mutta se aloitti sodan joka tuhosi miljoonia planeettoja. Prosessia kutsuttiin nimellä "patterning", jonka tarkoitus oli siirtää ihmisen mieli tietokoneeseen ja sieltä kestäviin koneisiin. Core määräsi että kaikille kansalaisilleen oli tehtävä näin.


title: Total Annihilation

text: Kuitenkin jotkut vastustivat tätä lakia ja pakenivat galaksin reunoille ja näin syntyi kapinaliitto Arm. Sota alkoi, vaikkei kumpikaan osapuoli aloittanut sitä. Arm käytti kloonausta ja taistelupukuja, mutta Core kopioi sotilaittensa mielen tuhansia kertoja ja siirsi ne taistelukoneisiinsa. Sota raivosi 4 000 vuotta tuhlaten galaksin kaikki resurssit ja teki siitä asumattoman erämaan.


title: Total Annihilation

text: Molemmat osapuolet ovat raunioina, heidän sotakompleksinsa olivat tuhottu, armeijoista oli jäänyt vain jäänteitä, joiden taistelu jatkui tuhoten uusia maailmoja. He taistelivat kuolemaan asti. Molempien osapuolten tavoite on vastustajansa täydellinen tuhoutuminen.


title: Total Annihilation

text: "Total Annihilationissa" oli ensimmäistä kertaa 3D-yksiköt strategiapelien historiassa. Se sisälsi 150 yksikköä (lisäosineen 230). Cavedog julkaisi vielä kuusi ilmaista ladattavaa yksikköä. Armille Flean, Scarabin ja FARKin ja Corelle Immolatorin, Hedgehogin ja Necron. Fanisivut sisältävät yhteensä yli 6 000 yksikköä jotka ovat mahdollista ladata peliin kuitenkin vain 500 yksikköä kerrallaan. Eri puolten yksiköt ovat lähes täysin toistensa kopioita, mutta Armin yksiköt ovat keskimäärin hiukan nopeampia, Coren yksiköt hiukan järeämpiä. Yksikkörajoitus oli 200 mutta lisäosien kautta se nousi 250. Totala.ini tiedostoa muokaten sen rajoituksen voi nostaa 500. Nykypäivänä voi olla jopa 5 000 yksikön rajoituksia. Taisteluita käydään koko tunnetussa avaruudessa: vesiplaneetoilla, vulkaanisilla planeetoilla, jäämyrskyissä, meteorisateessa ja Coren täyttä metallia olevalla keskusplaneetalla.


title: Total Annihilation

text: "Total Annihilationissa" on hyödyllinen käskynjako. Pitämällä "shift"-nappulan pohjassa pelaajat voivat antaa yksiköilleen moninkertaisia käskyjä. Esimerkiksi rakennusajoneuvo rakentaa ensin lasertykin, sitten tehtaan ja sen jälkeen aloittaa partiokierroksen.


title: Total Annihilation

text:
Peli oli monessa suhteessa huomattavasti aikaansa edellä, ja suuremmilla yksikkömäärillä se pyöri hyvin vasta tietokoneilla, jotka julkistettiin monta vuotta pelin julkistamisen jälkeen.
Mullistavinta pelissä on sen fysiikkamallinnus; ammusten lentoradat lasketaan oikeasti, joten muun muassa maastoa voi käyttää suojana ja korkealle sijoitetut tykit kantavat matalalle sijoitettuja kauemmas.


title: Total Annihilation

text:
Lisäksi pelin resurssisysteemi eroaa merkittävästi muista siinä että "Total Annihilationissa" ei ole mitään rajoitteita resurssien määrälle; resurssit eivät koskaan lopu vaan niitä voi tuottaa eksponentiaalisesti enemmän pelin kuluessa jos rakentaa resurssientuottoyksiköitä.
Pelin moninpeli on jossain määrin buginen ja rajoittunut, joten ilman kolmansien osapuolten tekemiä moninpelilisiä peli ei päässyt oikeuksiinsa.


title: Total Annihilation

text: "Total Annihilationille" on julkaistu kaksi lisäosaa: "Core Contingency" ja "Battle Tactics".


title: Total Annihilation

text: Lisäosassa peliin tulee suuri määrä uusia joukkoja sekä useita taistelukenttiä. Mikään jatko-osa ei kuitenkaan paranna pelin grafiikkaa, mikä ei haittaa pelaajia, koska pelin grafiikka on aina ollut korkea tasoisempaa aikaansa nähden. "Core Contingency" jatkaa siitä mihin ensimmäinen osa jäi: sodan piti olla loppunut kun Armin komentajayksikkö tuhosi viimeiset kopiot. Armilta oli kuitenkin jäänyt tuhoamatta yksi rakentaja, joka korjasi Coren komentajayksikön, joka alkoi taas kopioimaan joukoista entistä kehittyneempiä ja parempia. Yksinpeli ei ole niinkään tärkeä osa pelissä siinä vain "opetellaan" moninpeliä varten. "Core Contingency" sisälsi myös kauan odotetun karttaeditorin.


title: Total Annihilation

text: "The Core Contingency" jatkaa Arm-tarinan loppua, kun Armin Komentaja voitti Coren 4000 vuotta kestäneessä Galaktisessa Sodassa. Kuitenkin Coren Komentaja selviää ja aloittaa uuden salaisen tehtävän: etsiä muinainen muukalaisten artefakti. Artefaktin voisi muuttaa superaseeksi, joka tuhoaisi koko galaksin.


title: Total Annihilation

text: "The Core Contingency" lisää molemmille osapuolille 12 tehtävän kampanjan ja bonustehtävän, joka on mahdollista suorittaa vain Hard-vaikeustasolla. Lisäosa sisältää myös 75 uutta yksikköä ilmatyynyaluksista Coren jättiläismäisiin Krogoth Kbotteihin. 53 uutta karttaa, jotka sisältävät paratiiseja, sumuplaneettoja, kristallimaailmoja, kaupunkeja, koralleja jne.


title: Total Annihilation

text: Toinen jatko-osa "TA"-sarjalle. Joukkoja tulee vain 4 mutta karttoja ja tehtäviä on tulee lisää. Tämä versio ei ole fanien mielestä yhtä hyvä kuin edelliset, pienen sisällön ja juonen puuttumisen takia.


title: Total Annihilation

text: Ruotsalainen Swedish YankeeSpankers-klaani (Clan-SY) on tehnyt pelille moninpelejä varten lisätoimintoja sisältävän demo recorderin, joka pelin nauhoittamisen lisäksi lisää peliin lisäominaisuuksia, muun muassa paremman kommunikaation moninpelissä pelaajien välille. Viime aikoina Clan-sy on tehnyt omaa ilmaista "Total Annihilation" -klooniaan Springiä, joka pelimoottoriltaan on hyvin lähellä alkuperäistä "Total Annihilationia", mutta tarjoaa paremmat moninpelitoiminnot sekä hienomman grafiikan.


Once More with Feeling: Singles 1996–2004 on rock-yhtye Placebon vuonna 2004 ilmestynyt kokoelmalevy, joka sisältää kaikki singlet ja kaksi uutta kappaletta.


title: Milan Kučan

text: Milan Kučan (s. 14. tammikuuta 1941) on slovenialainen poliitikko ja Slovenian ensimmäinen presidentti 1991–2002. Hän oli merkittävä poliitikko jo Jugoslavian aikoina.


title: Milan Kučan

text: Kučan syntyi Križevcissä Koillis-Sloveniassa Prekmurjen alueella. Kučanista tuli Slovenian kommunistipuolueen johtaja vuonna 1986. Hän alkoi tukea kommunistipuolueen eroa liittovaltion puolueesta vuonna 1989, samoin kuin poliittista moniarvoisuutta. Kučanista tuli vuoden 1990 vaaleissa Slovenian osatasavallan presidentti.


title: Milan Kučan

text: Myöhemmin vuonna 1990 Kučan alkoi tukea Slovenian itsenäistymistä. Kučanin neuvottelupolitiikka johti Brionin sopimukseen. Kučan voitti istuvana presodenttinä presidentinvaalit vuonna 1994. Hänen presidenttikautensa päättyi vuonna 2002, jolloin häntä seurasi presidenttinä Janez Drnovšek.


Ruotsin keskuspankin taloustieteen palkinto Alfred Nobelin muistoksi, jota kutsutaan myös Nobelin taloustieteen palkinnoksi () on Ruotsin keskuspankin vuonna 1969 perustama, erityisen korkeatasoisesta taloustieteellisestä tutkimuksesta vuosittain jaettu palkinto. Vaikka palkinto ei ole yksi Alfred Nobelin testamentissa määritellyistä palkinnoista, palkinnon saajat vastaanottavat palkintonsa samassa tilaisuudessa 10. joulukuuta kuin fysiikan, kemian, lääketieteen ja kirjallisuuden Nobel-palkinnon saajat. Myös palkinnon rahallinen suuruus on sama kuin muiden Nobel-palkintojen.


title: Ruotsin keskuspankin taloustieteen palkinto Alfred Nobelin muistoksi

text: Palkinnon arvostus perustuu osittain siihen, että palkinto yhdistetään Alfred Nobelin testamentissa luotuihin palkintoihin. Tämä suhde onkin usein ollut ristiriitojen lähde. Muiden muassa David Harvey esittää teoksessaan "Uusliberalismin lyhyt historia" (2008) että Ruotsin keskuspankin palkinnon liittämiselle Alfred Nobelin nimeen oli poliittinen motiivi.


text: Maailman vanhin keskuspankki, Sveriges Riksbank, päätti juhlistaakseen 300-vuotista historiaansa vuonna 1969 perustaa taloustieteen palkinnon. Tämän vuoksi se lahjoitti Nobelin säätiölle suuren rahasumman, jonka tuotoista palkinnot oli maksettava.


text: Helmikuussa 1995 palkinnon jakoperusteita muutettiin kattamaan yhteiskuntatieteet laajemmin kuin pelkästään taloustieteen osalta. Näin ollen taloustieteen Nobel-palkinnon voi nykyään saada myös erityisen ansiokkaasta tutkimuksesta esimerkiksi valtio-opin, psykologian tai sosiologian alalla. Myös palkinnon saajan päättävän komitean kokoonpanoa muutettiin siten, että siinä on nykyään oltava kaksi ei-ekonomistia, kun taas aiemmin palkinnon saajan oli päättänyt viiden ekonomistin ryhmä.


text: Taloustieteen nobelistit, kuten myös kemian ja fysiikan nobelistit valitsee Ruotsin Kuninkaallinen Tiedeakatemia. Vuosittain palkinnon saajaksi ehdotetaan noin sataa ehdotuksen tekohetkellä elävää henkilöä. Ehdotuksia palkinnon saajaksi voivat tehdä ainoastaan siihen tarkoitukseen erityisesti valitut, tietyt kriteerit täyttävät ehdottajat. Palkinnonsaajat päättää 5–8 -henkinen komitea. Palkinnon saajia voi yhtenä vuonna olla enintään kolme. Palkinnon suuruus on 10 miljoonaa Ruotsin kruunua (noin miljoona euroa).


text: Taloustieteen Nobel-palkintoon liittyy joitain ristiriitaisuuksia. Yleisimmin keskustelua herättävät kysymykset ovat:


text: Yksi taloustieteen Nobel-palkinnon kärkkäimmistä kriitikoista on Peter Nobel, joka on sukua Alfred Nobelille (Alfred Nobelin vanhimman veljen Ludwig Nobelin tyttären-tyttären-pojan-poika).


title: Stjepan Mesić

text: Stjepan Mesić, tunnetaan lyhyemmin nimellä Stipe Mesić (s. 24. joulukuuta 1934) on kroatialainen poliitikko. Hän oli Jugoslavian viimeinen presidentti ennen maan hajoamista. Tämän jälkeen hän toimi Kroatian presidenttinä 2000–2010.


title: Stjepan Mesić

text: Mesić oli 1960-luvulla Kroatian parlamentin varajäsen. Hän kuitenkin kaikkosi politiikasta, kunnes liittyi Franjo Tuđmanin perustaman HDZ-puolueen jäseneksi vuonna 1990. Myöhemmin Mesić nousi Kroatian pääministeriksi sekä Jugoslavian presidenttineuvoston jäseneksi, varapresidentiksi ja lopulta presidentiksi. Keväällä 1991 serbit aluksi estivät Mesićin valinnan 45 päiväksi, mutta lopulta suostuivat siihen taktisista syistä.


title: Stjepan Mesić

text: Mesić yritti estää Jugoslavian liittoarmeijan sotatoimia Kroatiassa, mutta armeija ei totellut häntä, koska se oli Serbian komennossa. Lopulta Mesić joutui pakenemaan Serbian johdon palkkaamia tappajia Kroatiaan. Vuonna 1994 hän jätti HDZ:n, ja perusti oman puolueensa, "Kroatian itsenäiset demokraatit" (HND). Vuonna 1997 suurin osa HND:stä, myös Mesić, liittyi Kroatian kansanpuolueeseen HNS:ään. Mesić valittiin Kroatian presidentiksi vuosina 2000 ja 2005.


title: Stjepan Mesić

text: Presidenttinä Mesić on ottanut etäisyyttä edeltäjänsä poliittiseen linjaan, ja erottanut isänmaallisten piirien vastustuksesta huolimatta monia sodan aikaisia kenraaleja. Kroatian äärioikeisto pitää häntä Kroatian asian pettäjänä ja isänmaallisen sodan arvon vähättelijänä. Mesić on avannut oven Kroatian armeijan suorittamien sotarikosten tutkimiselle ja halunnut lähentyä Eurooppaa.


title: Aino Kallas

text: Aino Julia Maria Kallas, o.s. Krohn, kirjailijanimi Aino Suonio, (2. elokuuta 1878 Kiiskilä, Viipurin maalaiskunta – 9. marraskuuta 1956 Helsinki) oli suomalainen kirjailija. Kallaksen tuotantoon kuuluu runoja, novelleja, romaaneja ja näytelmiä. Myös virolaiset pitävät Aino Kallasta omana kirjailijanaan.


title: Aino Kallas

text: Aino Kallas syntyi suomalaiseen älymystöön kuuluvaan Krohnin perheeseen. Hänen isänsä oli runoilija, fennomaani ja kielitieteilijä Julius Krohn, joka käytti myös kirjailijanimeä Suonio. Kallaksen äiti oli Maria Wilhelmina Lindroos (Minna), joka oli ennen avioitumistaan Suomalaisen Tyttökoulun ensimmäinen johtaja. Äiti oli ahkera kirjoittaja, joka julkaisi runoja ja kertomuksia Pääskynen-lastenlehdessä. Veli Kaarle Krohn ja sisaret Helmi Krohn ja Aune Krohn harrastivat kirjoittamista. Myös äitinsä sisaren miehen, yliopiston saksankielen lehtorin B. F. Godenhjelmin, Aino Kallas mainitsi myöhemmin yhdeksi kirjalliseksi opettajakseen muistellessaan etelähämäläisessä kesäkodissa Lopen Syrjässä vietettyjä kesäiltoja, jolloin Godenhjelm luki lapsille ääneen maailmankirjallisuutta ja kotimaisia teoksia. Perheen kotikieli oli suomi isän Julius Krohnin vaatimuksesta ja jo hänen ensimmäisessä avioliitossaan. Kaikki lapset oppivat sen siten ensimmäisenä kielenään.


title: Aino Kallas

text: Lapsuusvuodet kuluivat pääasiassa Helsingissä, missä Aino kävi Helsingin suomalaista tyttökoulua (1894). Kesät hän kuitenkin vietti perheen kanssa Kiiskilän sukukartanossa Viipurinlahden rannalla. Muistoja tästä ajasta Kallas kuvasi teoksessaan "Katinka Rabe". Vuonna 1888 isä Julius Krohn hukkui purjehdusmatkalla Ainon ollessa 10-vuotias, ja murtuneet isovanhemmat myivät Kiiskilän. Melko pian myös isovanhemmat kuolivat. Äiti sairasteli ja muuttui raskasmieliseksi. On sanottu, että Aino Kallaksen paljon käsittelemät kuolema-aiheet juontavat juurensa näistä lapsuusvuosien raskaista tapahtumista.


title: Aino Kallas

text: Aino kirjoitti jo nuorena runoja ja novelleja, jotka kuvasivat romanttista rakkautta. Hän julkaisi kolme kokoelmaa, "Lauluja ja balladeja" (1897), "Kuloa ja kevättä" (1899) ja "Kirsti". Vaikka varhaisteokset ovat myöhempien teosten rinnalla aloittelijamaisia, niistä voi löytää eräitä yhteisiä piirteitä tulevien teosten kanssa, kuten proosan lyhytmuotoisuus ja naisen valitseminen päähenkilöksi.


title: Aino Kallas

text: Kallas avioitui 1900 virolaisen kielen- ja kansanrunoudentutkijan ja diplomaatin Oskar Kallaksen kanssa ja muutti pois kotimaastaan. Aino ja Oskar Kallas saivat viisi lasta: Virve, Laine, Sulev, vauvana kuollut Lembit ja Hillar. He asuivat aluksi Pietarissa, mutta muuttivat vuonna 1904 Viroon ja asettuivat asumaan Tarttoon. Aino Kallas kiinnostui uuden kotimaansa elämästä ja historiasta ja liittyi kulttuuripoliittiseen yhdistykseen kirjailijapiiri Noor-Eestiin, joka toimi Viron itsenäisyyden puolesta. Noihin vuosiin Virossa liittyi saksalaisen feodalismin jäännöksiä, Venäjän sortoa, ensimmäinen vallankumous ja sitä seurannut taantumus, ensimmäinen maailmansota, uusi vallankumous ja vapaussota, jonka päätyttyä Viro oli parikymmentä vuotta itsenäinen. Toisessa maailmansodassa Viron miehitti ensin Neuvostoliitto, myöhemmin Saksa. Sodan jälkeen Viro liitettiin Neuvostoliiton osaksi. Kallakset rakensivat Tarttoon huvilan, jossa he asuivat 1914–1918. Rakennus on yhä olemassa, huonokuntoisena. Rakennus on tyyliltään uusklassinen, ja sen suunnitteli suomalainen arkkitehti Walter Thomé. Sen omistaa rakennusyhtiö Nordecon.


title: Aino Kallas

text: Aluksi muutto Viroon sai Kallaksen tuntemaan juurettomuutta, eikä hän ollut innostunut kirjoittamaan virolaisista aiheista. Mutta käydessään 1903 Saarenmaalla Karjan kihlakunnassa miehensä enon lukkari Carl Allaksen luona Kallas sai kuulla vanhan lukkarin muisteluksia Viron työorjuuden ajoilta, raskaista laeista ja veroista. Pian tämän jälkeen Kallas alkoi käsitellä virolaisia aiheita novelleissaan, joiden kärki oli suunnattu sortoa vastaan. Allas on esikuvana novellissa ”Lukkari ja kirkkoherra”. Kallas saavutti ensimmäisen taiteellisen menestyksensä novellikokoelmilla "Meren takaa", osat 1 ja 2 (1904–1905). Näissä kokoelmissa, kuten myös kertomuksessa "Ants Raudjalg", Kallas kuvaa realistisesti ajan yhteiskunnallisia oloja Virossa ja virolaisten tukalaa asemaa milloin saksalaisten moisionomistajien, milloin venäläisten viranomaisten painostuksessa.


title: Aino Kallas

text: Venäjän vuoden 1905 vallankumousyrityksellä oli vaikutusta myös Virossa, ja Kallas tarttui aiheeseen ensin kahdella novellilla "Vanhan Orgin kuolema" (1906) ja "Bernhard Riives" (1908). Hän kirjoitti myös joukon vallankumousaiheisia runoja, joita hän nimitti "punaisiksi runoiksi". Hän suunnitteli niistä kokoelmaa, mutta Otto Manninen sai hänet hylkäämään ajatuksen. Aihepiiri erottuu Kallaksen muusta tuotannosta, eikä sitä toistaiseksi ole suomalaisessa kirjallisuudentutkimuksessa juuri käsitelty, virolaisessa kylläkin, mikä Silja Vuorikurun mukaan kuvastaa Kallaksen kirjailijakuvan erilaisuutta Suomessa ja Virossa.


title: Aino Kallas

text: Novellikokoelmassa "Lähtevien laivojen kaupunki" (1913) on vaikutteita symbolismista. Se merkitsi käännekohtaa Kallaksen tuotannossa ja siirtymistä yhteiskunnallisista aiheista yleisempiin, myyttisiin aiheisiin. Tämä kirjallinen murroskausi kuvastaa myös myrskyjä kirjailijan omassa elämässä, joista ehkä vaikuttavin oli rakkaussuhde Eino Leinoon vuosina 1916–1919. Rakkaudella Leinoon oli suuri merkitys Aino Kallaksen taiteelle. Suhteen aikana ja sen jälkeen syntyneisiin symbolistisiin ja impressionistisiin teoksiin kuuluvat muun muassa "Seitsemän: Titanic-novelleja" ja "Katinka Rabe", jossa Kallas kuvaa sukunsa menneisyyttä. Kaikkiaan Kallas julkaisi kymmenen novellikokoelmaa.


title: Aino Kallas

text: Oskar Kallas nimitettiin 1918 Viron suurlähettilääksi Helsinkiin. Aino Kallaksen Lydia Koidulaa käsittelevä elämäkerta "Tähdenlento", esseekokoelma "Nuori Viro" sekä käännöskokoelma "Merentakaisia lauluja" tekivät Viron kirjallisuutta tunnetuksi Suomessa. Novellikokoelma "Vieras veri" (1921) käsittelee sekin virolaisia aiheita.


title: Aino Kallas

text: 1920-luvulla Oskar Kallas oli Viron suurlähettiläänä Lontoossa, josta tuli Aino Kallaksen kotikaupunki yli kahdentoista vuoden ajaksi. Tästä ajasta kertoo "Löytöretkillä Lontoossa". Lontoon vaativan seuraelämän vastapainoksi löytyi Hiidenmaan rannikolta perheen kesäpaikaksi saari, joka tarjosi Aino Kallakselle innoittavan työympäristön. Näinä voimakkaina luomisvuosina hän kehitti omaperäisen arkaaisen tyylin, jota hän käytti vanhojen hiidenmaalaisten ja liivinmaalaisten aiheiden pohjalta luomissaan teoksissa "Barbara von Tisenhusen" (1923), "Reigin pappi" (1926) ja "Sudenmorsian" (1928). Nämä hänen parhaina teoksinaan pidetyt balladityyliset romaanit kuvaavat intohimoista, sovinnaisuuksista piittaamatonta rakkautta, joka tuo onnen ja täyttymyksen, mutta johtaa kuolemaan.


title: Aino Kallas

text: Paluu Lontoosta Viroon tapahtui 1934. He asuivat osittain Tallinnassa, kesäisin Kassarin saarella Hiidenmaalla ja myös Suomessa.


title: Aino Kallas

text: Myöhempinä vuosinaan Kallas kirjoitti näytelmiä, kuten "Mare ja hänen poikansa" ja "Bathsheba Saarenmaalla", joista Tauno Pylkkänen sävelsi oopperat.


title: Aino Kallas

text: Viron menettäessä itsenäisyytensä Kallakset joutuivat kokemaan myös henkilökohtaisia menetyksiä. Ensimmäisen neuvostomiehityksen aikana tytär Laine sai surmansa puna-armeijalaisen harhaluodista, ja poika Sulev teki itsemurhan kuulustelujen jälkeen, koska ei tahtonut suostua NKVD:n palvelukseen. Lastensa menetyksestä Aino Kallas julkaisi runokirjat "Kuoleman joutsen" ja "Kuun silta" sekä "Polttoroviolla". Lapsista myös Virve kuoli ennen äitiään, vuonna 1953.


title: Aino Kallas

text: Neuvostoliiton valloitettua uudelleen Viron 1944 Kallakset lähtivät maanpakoon Ruotsiin. Oskar Kallas kuoli Tukholmassa 1946. Tukholman vuosinaan 1944–1953 Aino Kallas julkaisi kuusi osaa päiväkirjojaan ja muistelmiaan.


title: Aino Kallas

text: Saatuaan takaisin Suomen kansalaisuuden Kallas palasi Suomeen 1953. Kansalaisuus ja Wihurin elämäntyöpalkinto olivat kytköksissä toisiinsa: ei toista ilman toista. Hän asui viimeiset vuotensa Helsingissä, missä kuoli 1956.


title: Aino Kallas

text: Suomen valtio myönsi vuonna 1938 Kallakselle kirjailijaeläkkeen. Kallas sai vuonna 1953 Jenny ja Antti Wihurin rahaston miljoonan markan elämäntyöpalkinnon. Kirjailijan muistoa vaalii syksyllä 2006 perustettu Aino Kallas Seura.


title: Suur-Kroatia

text: Suur-Kroatia oli kroatialainen irrendentistinen pyrkimys luoda laaja kroaattivaltio Balkanin niemimaalle. Nykyisen Kroatian lisäksi Suur-Kroatia saattaisi käsittää Bosnia ja Hertsegovinan tai osan siitä ja mahdollisesti myös muita alueita, joilla on katsottu olevan yhteys Kroatiaan. Pyrkimyksen taustalla oli entinen Jugoslavian valtio, johon sekä Kroatia että Bosnia ja Hertsegovina kuuluivat. Jugoslavian hajottua kumpikin valtioista itsenäistyi.


title: Hypotermia

text: Hypotermia on alhaisen ruumiinlämmön tila. Tila on yleensä jonkin ulkoisen tekijän aiheuttama, esimerkiksi pitkä aika kylmässä vedessä tai matala verensokeri aiheuttaa hypotermian. Useimmiten lievissä tapauksissa (muutaman asteen poikkeamissa) ei tilasta jää pysyviä vammoja.


title: Hypotermia

text: Hypotermiasta voidaan puhua, kun ihmisen kehon lämpö laskee alle 35 celsiusasteen. Hypotermia voidaan jakaa kolmeen vaikeusasteeseen: lievä hypotermia (34–35 °C), kohtalainen hypotermia (30–34 °C) ja vaikea hypotermia (alle 30 °C).


title: Hypotermia

text: Elimistön lämpötilan laskiessa ihmiselle kehittyy hypotermian oireita, joiden esiintyminen riippuu hypotermian asteesta. Vilunväristykset, kylmäntunne, kömpelyys, lihasvapinat ja välinpitämättömyys ovat jo merkkejä kohtalaisesta hypotermiasta. Kehon lämmön laskiessa vieläkin alemmaksi kylmäntunne ja lihasvapinat loppuvat, ja tajunnantaso laskee edelleen. Samalla hengitys sekä pulssi hidastuvat ja heikentyvät. Lämmön laskiessa alle 30 celsiusasteen sydämen rytmihäiriöiden riski kasvaa huomattavasti. Varsinkin flimmeri ja kammiotakykardia tai -värinä ovat varsin yleisiä vaikean hypotermian yhteydessä.


title: Hypotermia

text: Ihmisen kehon lämmön laskiessa liian alhaiseksi alkaa elimistön oma puolustusmekanismi toimia. Se alkaa siirtää lämmintä verta lähelle tärkeitä elimiä ja kylmää verta lähinnä raajoihin. Tästä johtuu se, että kädet alkavat käydä toimintakyvyttömiksi ja liikkumisesta tulee vaikeampaa. Tässä tilanteessa turha raajojen liikuttelu saa kehossa liikkeelle kylmän veren, joka voi sydämeen tullessaan ja sydänlihasta tarpeeksi jäähdyttäessään jopa aiheuttaa kammiovärinän ja kuoleman. Tätä kutsutaan jälkijäähtymiseksi.


title: Hypotermia

text: Joissakin tapauksissa ihminen voi tuntea olonsa kuumeiseksi, vaikka todellisuudessa hänellä on alilämpöä.


title: Hypotermia

text: Lievässä hypotermiassa kehon lämpötila on noin 34–35 °C. Lievän hypotermian oireita ovat vilunväristykset, voimakas palelu sekä kouristukset. Hengitys ja syke nopeutuvat. Iho kalpenee ja kuivuu, ja ulkopuolinen voi todeta sen viileäksi. Jo lievästä hypotermiasta kärsivän muisti ja motoriset kyvyt voivat heikentyä.


title: Hypotermia

text: Kohtalaisessa hypotermiassa kehon lämpötila on noin 30–34 °C. Kohtalaisessa hypotermiassa vilunväristykset lakkaavat ja aivotoiminta hidastuu. Tajunnantaso laskee, mikä ilmenee uneliaisuutena ja sekavana käytöksenä. Lihakset jäykistyvät, pupillit laajenevat ja hypotermiasta kärsivä on alttiina sydämen rytmihäiriöille.


title: Hypotermia

text: Vaikeassa hypotermiassa kehon lämpötila on alle 30 °C. Tällöin hypotermiasta kärsivä menettää tajuntansa, hänen lihaksensa kangistuvat, syke hidastuu ja iho alkaa turvota. Vaikean hypotermian vaiheessa olevan hengitys voi olla kiivasta.


title: Big Brother and the Holding Company

text: Big Brother & The Holding company oli sanfranciscolainen rock-yhtye, joka vaikutti lähinnä 1960-luvulla. Vuonna 1965 perustettu yhtye tuli kuuluisaksi oikeastaan laulajansa Janis Joplinin avulla. Big Brotherin levy "Cheap Thrills" ilmestyi vuonna 1968, ja siitä tuli jättimenestys. Joplinin lähdettyä yhtye yritti vielä jatkaa uraansa, mutta se hajosi pian "How Hard It Is" -levyn ilmestymisen jälkeen. 1980-luvulla Big Brother kasattiin uudelleen ja se on tehnyt kiertueita uuden kitaristin ja laulajan kanssa.


title: Ivan Stambolić

text: Ivan Stambolić (Иван Стамболић, 5. marraskuuta 1936 – 25. elokuuta 2000) oli Jugoslaviaan kuuluneen Serbian pääministeri 1978–1982, kommunistisen puolueen puhemies 1985–1986 ja puhemiehistön presidentti 1985–1987, mutta joutui eroamaan Slobodan Miloševićin kannattajien painostuksesta. Hänet salamurhattiin elokuussa 2000.


title: Ivan Stambolić

text: Stambolić oli alkuaan Miloševićin tukija ja ystävä ja tuki häntä Serbian kommunistien liiton johtoon. Keväällä 1986 Stambolićista tuli maan presidentti.


title: Ivan Stambolić

text: 23/24. syyskuusta 1987 Serbian kommunistisen puolueen keskuskomitean 8. kokouksessa Milošević sai syrjäytettyä lepsusta suhtautumisesta albaaniradikaaleihin syyttämänsä Dragiša Pavlovićin Stambolićin nöyryytykseksi. Myös Stambolić jätti asemansa muutaman päivän kuluttua. Joulukuussa 1987 hänet äänestettiin presidentinvirastaan ja häntä seurasi Petar Gračanin.


title: Ivan Stambolić

text: Stambolićin surmasi vuonna 2000 kahdeksan Serbian salaisen poliisin virkailijaa, jotka tuomittiin myöhemmin vankilaan. Hänen ruumiinsa löydettiin vasta kolme vuotta myöhemmin. Ivan Stambolićin mielestä Jugoslavia tuhoutui jo vuonna 1987, kun Milošević puhui väkijoukolle Kosovo Poljessa luvaten: "Kukaan ei lyö teitä!". Silloin ensi kertaa monikansallisen Jugoslavian historiassa joku poliitikko asettui tietyn kansanryhmän puolelle julkisesti.


title: Kreivi Saint-Germain

text: Kreivi Saint-Germain (noin 1710 – 27. helmikuuta 1784, Eckernförde) oli hovihenkilö, keksijä, seikkailija, harrastelijatiedemies ja viulisti. Alkemiaakin harrastanut kreivi Saint-Germain oli salaperäinen henkilö, jonka oikeaa nimeä, vanhempia tai syntymäpaikkaa ei varmasti tiedetä. Lähteisiinsä nojaten Madame de Pompadourista elämäkerran kirjoittanut Herman Lindqvist väittää, että Saint-Germain olisi ollut Espanjan leskikuningattaren Marie- Ann de Neubourgin ja Melgar- nimisen aatelismiehen suhteesta syntynyt poika.


title: Kreivi Saint-Germain

text: Saint-Germainin kuoleman jälkeen useat mystiset järjestöt ottivat hänet tunnushahmokseen.


title: Kreivi Saint-Germain

text: Vuonna 1972 Ranskassa herätti pientä huomiota Richard Chanfray niminen henkilö, joka väitti olevansa kuolematon Kreivi Saint-Germain. Hän pääsi esiintymään televisio-ohjelmaan, missä väitti pystyvänsä muuttamaan lyijyn kullaksi.


title: Kreivi Saint-Germain

text: Kreivi Saint-Germain ei koskaan paljastanut oikeaa taustaansa, mutta Espanjalaisteorian ohella hän oli joko Transilvanian prinssin Ferenc II Rákóczin poika, tai yleisimmän version mukaan Portugalin juutalainen. Elämänsä aikana hän käytti ainakin kahtatoista eri henkilöllisyyttä, osittain siksi, että eksyttäisi perässään olevat viranomaiset.


title: Kreivi Saint-Germain

text: Joidenkin teorioiden mukaan Saint-Germain opiskeli Sienan yliopistossa suurherttua Gian Gastonen suojattina. Ensimmäiset maininnat Saint-Germainista on vuodelta 1743 Lontoossa ja vuodelta 1745 Edinburghissa, jossa hänet mahdollisesti pidätettiin vakoojana. Saint-Germain kuitenkin vapautettiin ja hän saavutti nopeasti kuuluisuutta erinomaisena viulistina. Lisäksi hän osasi maalata kuin ammattitaiteilija. Näihin aikoihin Saint-Germain tapasi Jean-Jacques Rousseaun. Vuonna 1746 Saint-Germain katosi.


title: Kreivi Saint-Germain

text: Saint-Germain ilmaantui uudelleen vuonna 1758 Versaillesissa, missä hän väitti omistavansa väriaineiden reseptejä. Hän kertoi olevansa noin 3000- vuotta vanha ja pitkän iän salaisuus oli hänen hallussaan oleva "ikuisen elämän eliksiiri". Näihin aikoihin Saint-Germain jakoi timantteja lahjaksi ja väitti keskustelleensa nuoruudessaan Kristuksen kanssa. Timanttien ja kullan lahjoittaminen ei ollut hänelle mikään ongelma, sillä hän osasi ilmoituksensa mukaan valmistaa niitä.


title: Kreivi Saint-Germain

text: Saint-Germain esiteltiin Ludvig XV:n hovissa, missä teki vaikutuksen keskustelutaidoillaan. Hänet kutsuttiin useille päivällisille joissa hän herätti huomiota sillä että ei koskaan syönyt ja juonut mitään. Hän soitti erään musiikkikappaleen kuninkaalle ja kun kuningas kysyi kappaleen nimeä, kreivi ei muistanut. Kappaleen nimen kuulemisesta oli nimittäin kovin kauan. Se oli tapahtunut kun Aleksanteri Suuri oli vallannut Babylonian. Timanttien valmistamista varten kreiville luovutettiin tyhjilleen jäänyt Chambordin linna. Ainuttakaan timanttia ei valmistettu, koska kreivillä riitti kiireitä Pariisin ja Versaillesin seurapiireissä.


title: Kreivi Saint-Germain

text:
Keskustellessaan seurapiireissä, kreivi herätti huomiota sillä, että hän tunsi kaikki aikansa merkkihenkilöt, osasi monia kieliä, tiesi kaiken luonnontieteistä ja oli matkustellut paljon, erityisesti Aasiassa, jonka olojen asiantuntijana esiintyi. Kaikki eivät suinkaan vakuuttuneet hänen puheistaan. Aikansa kuuluisuus Casanova, joka tunsi salonkihuijareiden keinot, yritti paljastaa kreivin siinä kuitenkaan onnistumatta. Monet halusivat laittaa huijarina pitämänsä miehen vankilaan.
Saint-Germain poistui Ranskasta Alankomaiden kautta Englantiin vuonna 1760, koska hänestä oli annettu pidätysmääräys. Pidätysmääräys ei tullut huijauksista, vaan siitä, että kreiviä pidettiin vakoilijana.


title: Kreivi Saint-Germain

text: Englannista Saint-Germain siirtyi Alankomaiden kautta Venäjälle, jossa hänen väitetään salaliittoteorioiden mukaan osallistuneen Katariina Suuren valtaantuloon johtaneiden levottomuuksien järjestämiseen.


title: Kreivi Saint-Germain

text: Seuraavana vuonna Saint-Germain oli Belgiassa, missä hän osti maata ja yritti tarjota palveluksiaan valtiolle. Tuloksettomien neuvottelujen aikana Saint-Germainin väitetään muuttaneen rautaa joksikin kultaa muistuttavaksi aineeksi. Näiden tapahtumien jälkeen Saint-Germain katosi yhdeksitoista vuodeksi.


title: Kreivi Saint-Germain

text: Vuonna 1774 Saint-Germainin väitetään yrittäneen esitellä itsensä baijerilaiselle kreiville vapaaherra "Reinhard Gemmingen-Guttenberginä".


title: Kreivi Saint-Germain

text: Vuonna 1776 Saint-Germain oleili Saksassa kutsuen itseään "Kreivi Welldoneksi" tarjoten palveluksiaan eri hoveille.


title: Kreivi Saint-Germain

text: Saint-Germain kuoli luultavasti keuhkotautiin vuonna 1784, Eckernfördessä, Schleswigissä, jonne hänet on haudattu.


title: Jukka Orma

text: Jukka Tuomas Orma (s. 19. joulukuuta 1956) on helsinkiläinen kitaristi ja muusikko, joka aloitti uransa 1970-luvun loppupuolella.


title: Jukka Orma

text: Orman yhtyeisiin ovat kuuluneet muun muassa Madame George, Hassisen kone, Sielun Veljet, Hurriganes 2004–2006, Piirpauke 2008–2011, Edward Vesala Sound & Fury, Raoul Björkenheim Apocalypso, Revolution Soul Band, Pedro's Heavy Gentlemen, Roni Martin & Jukka Orma Tanssiinkutsu sekä muun muassa Markku Karjalaisen, Rauli Badding Somerjoen, Riki Sorsan, Remu Aaltosen, Jim Pembroken, M.A. Nummisen, Otto Donnerin ja Iiro Rantalan kokoonpanot.


title: Jukka Orma

text: Orma on vuosien varrella toiminut musiikin eri alueilla ja myös studiomuusikkona. Reijo Heiskasen erottua Hassisen koneesta vuonna 1981 Orma liittyi yhtyeeseen vieden soundia psykedeeliseen suuntaan. Vuonna 1982 julkaistut "Harsoinen teräs" ja "High Tension Wire" enteilivät Sielun veljet-yhtyettä. Hassisen Kone hajosi elokuussa 1982. Sielun Veljien tuotantoa on pidetty keskeisimpänä vaiheena hänen urallaan tähän mennessä. Myös suuri osa Sielun Veljien kappaleista oli Ismo Alangon ja Orman yhteissävellyksiä.


title: Jukka Orma

text: Tuottajana Orma aiheutti hämmennystä hyvin erikoisella Balls-levytyksellä "Jungle in a Barrel" vuonna 1995. Levyn äänimaailmaa on pidetty yhtenä viime vuosikymmenien rajuimmista tuotannoista. Orman tuotantoa samalta ajalta olivat myös Veeti & The Velvets -yhtyeen levytykset.


title: Jukka Orma

text:
Orma julkaisi ensimmäisen soololevynsä "Kultahiekkaa" (Seal on Velvet) vuonna 2003, ja siinä soittavat Orman lisäksi Sielun Veljissäkin vaikuttanut Alf Forsman rummuissa sekä Raoul Björkenheim bassossa. Vuonna 2004 julkaistiin Jukka Orman sovittama ja tuottama Roni Martin & Jukka Orma Tanssiinkutsu -levytys Pentti Saarikosken runoihin, ja se valittiin yhdeksi vuoden levyistä Helsingin Sanomissa. Samat sävellykset kuultiin Helsingin Juhlaviikkojen Huvilateltassa samana vuonna. Myöhemmin Orma on esiintynyt Black Motor & Jukka Orma- sekä Jukka Orma Voodoo -kokoonpanoissa.
Orma on myös toiminut vuodesta 2006 lähtien monen albumin uudelleenmasteroijana yhdessä Roni Martinin kanssa. He ovat uudelleenmasteroineet ja -miksanneet muun muassa Sielun Veljien "Otteita Tuomari Nurmion laulukirjasta" -albumin ja "Kansan parissa" -livelevysarjan sekä Hassisen Koneen "Jurot nuorisojulkkikset" -kokoelmaboksin.


title: Jukka Orma

text: 2008-2012 Orma isännöi ensin Käpylän Nyyrikissä, sitten Helsingin Kannelmäessä Kanneltalossa sekä viimeksi Korjaamon Vintillä VooDooKlubi-ohjelmailtoja.


title: Jukka Orma

text: 2011 Orma oli mukana Sielun Veljien tehdessä paluukeikan Ilosaarirockissa sekä kiertueen Suomessa, Ruotsissa ja Virossa.


title: Jukka Orma

text: 16. marraskuuta 2012 ilmestyi "Öisin olemme samanlaisia" (TUM-A Records), jonka Orma sävelsi puolisonsa Anja Snellmanin runoihin. Orman trion lisäksi levyllä soittaa Otto Donnerin johtama jousisektio, jonka sovitukset ovat Donnerin ja Ulf Krokforsin käsialaa. Laulusolisteina Orman lisäksi Siiri Nordin, Maarit Hurmerinta ja Roni Martin. Tuottajana on Arto Tuunela.


title: Jukka Orma

text: Viimeisin Orman soololevy on 2016 ilmestynyt Orman oppivuodet.


title: Jukka Orma

text: Nykyään Orma esiintyy yksinään kitaran kanssa laulaen omia kappaleitaan, yhdessä oman yhtyeensä (Ulf Krokfors, Mamba Assefa) kanssa, Stratus Organus -yhtyeessä (sähkökitara ja kirkkourut, Mikko Helenius) sekä vierailevana artistina monien yhtyeiden, mm. Black Motor Trion kanssa.


title: Jukka Orma

text: Orma on kirjoittanut säännöllistä kolumnia Muusikko-lehteen vuodesta 2010 sekä muita kirjoituksia eri lehtiin ja julkaisuihin, kuten historiikit Hassisen Koneen ja Sielun Veljien kokoomajulkaisuihin.


title: Jukka Orma

text: Oma radio-ohjelma Orman oppivuodet on pyörinyt Radio Helsingissä vuodesta 2011.


title: Jukka Orma

text: Orma syntyi lääketieteen ja kirurgian tohtori Esko Johannes Orman ja silmälääkäri Heta Liisa Talvitien perheen kolmantena lapsena.


title: Jukka Orma

text: Orma on kertonut julkisuudessa käyttäneensä ensin alkoholia teini-ikäisestä vuoteen 1985 ja sen jälkeen lähes kaikkia yleisimpiä huumeita heroiinia lukuun ottamatta. Hän kuitenkin lopetti niiden 30 vuotta kestäneen käytön vuonna 2005. Hän on naimisissa Anja Snellmanin kanssa ja he asuvat Helsingin Kruununhaassa.


title: Jukka Orma

text: Sielun Veljet


title: Jukka Orma

text: Pedro's Heavy Gentlemen


title: Jukka Orma

text: Hassisen kone


title: Jukka Orma

text: Kojo


title: Jukka Orma

text: Remu


title: Jukka Orma

text: Soololevyt


title: Jukka Orma

text: Muut


title: Kristuksen seuraamisesta

text: Kristuksen seuraamisesta () on Tuomas Kempiläisen kirjoittama hengellinen kirja. Sen sanotaan olevan Raamatun jälkeen luetuin kristillinen kirja.


title: Kristuksen seuraamisesta

text: Kirja julkaistiin alun perin latinaksi noin vuonna 1418. Sen kirjoittajiksi on ehdotettu useita henkilöitä, mutta nykyään Kempiläistä pidetään yleisesti kirjan kirjoittajana.


title: Kristuksen seuraamisesta

text: Kirjaa pidetään saksalais-hollantilaisen 1300-1400 -luvuilla vaikuttaneen "devotio moderna" -mystikkoliikkeen kirjoitusten helmenä, ja se kuuluu Augustinuksen "Tunnustusten" ja John Bunyanin "Kristityn vaelluksen" ohella kristillisen hartauskirjallisuuden eturiviin Raamatun jälkeen. Kirja on arvostettu sekä protestanttisuuden että katolisuuden piirissä. Jesuiitoilla kirja kuuluu virallisesti osana hengellisiin harjoituksiin. Protestanttiset pappismiehet John Wesley ja John Newton ovat maininneet kirjan yhtenä syynä kääntymykseensä. Kenraali Charles George Gordon kantoi sitä aina mukanaan taistelukentille.


title: Kristuksen seuraamisesta

text: Harva keskiaikainen kirja on levinnyt yhtä laajalle. Teoksesta tunnetaan yli 2 000 erilaista käsikirjoitusta, ja British Museumissa säilytetään tuhatta kappaletta. Kirja kirjoitettiin alun perin latinaksi. Ranskankielinen käännös valmistui käsikirjoituksina vuonna 1447, ja ensimmäiset ranskankieliset versiot painettiin vuonna 1488. Ensimmäinen saksankielinen käännös tehtiin vuonna 1434, ja painettu laitos 1486. Englanniksi kirja käännettiin vuonna 1502. Tämän jälkeen kirja ilmestyi italiaksi (1488), espanjaksi (1536), arabiaksi (1663), armeniaksi (1674), hepreaksi (1837) ja monilla muilla kielillä.


title: Kristuksen seuraamisesta

text: Kirja on julkaistu myös suomeksi useita kertoja. Jo Mikael Agricolan "Rucouskiria" vuodelta 1544 sisälsi kaksi lukua kirjasta. Ensimmäiset kokonaiset suomennokset ilmestyivät vuonna 1836, sekä nimellä "Tuomas Kempin Kirja Kristuksen seuraamisesta" että nimellä "Kristuksen Jälkeenseuraamisesta, Neljä Kirjaa, joita on kokoonpannut Thomas Kempistä, ja nyt Suomeksi kirjoittanut yksi Christuksen heikko Sanansaattaja Hämesä". Seuraavia käännöksiä ilmestyi sekä ruotsin että latinan kielistä vuosina 1882, 1887, 1896, 1927 sekä 1979.


title: Kristuksen seuraamisesta

text: "Kristuksen seuraamisesta" on saanut nimensä sen ensimmäisen kirjan otsikosta, "De imitatione Christi et contemptu omnium vanitatum mundi" eli "Kristuksen seuraamisesta ja kaiken maallisen turhuuden halveksimisesta". Teos sisältää neljä kirjaa, ja se vaikuttaa olleen alun perin kirjoitettu jonkinlaisessa runomitassa ja loppusointuisesti. Tämän huomasi ensimmäistä kertaa K. Hirsche vuonna 1874. Kaikki neljä kirjaa eivät sisälly kaikkiin käsikirjoituksiin, eivätkä ne esiinny aina samassa järjestyksessä.


title: Kristuksen seuraamisesta

text: Teos on kristillisen hartauden käsikirja. Sen tarkoituksena on auttaa sielua saavuttamaan yhteys Jumalan kanssa ja tavoittelemaan pyhyyttä. Teoksen lauseet ovat suoria väittämiä, eivät pohdiskelua, ja tuntuvat perustuvan syvälliseen kristilliseen kokemukseen. Teos oli alun perin tarkoitettu luostarien ja erakkojen käyttöön. Tärkeimpänä koko teos julistaa itsensä kieltämisen tärkeyttä.


title: Kristuksen seuraamisesta

text: Kristuksen elämä esitetään korkeimpana asian, mitä kuolevainen voi opiskella. Hänen opetuksensa ylittävät ehdottomasti kaikkien pyhimysten opetukset. Kirja antaa neuvoja Raamatun lukemiseen, kovan onnen kohtaamiseen ja auktoriteetin alle nöyrtymiseen, varoituksia kiusauksia vastaan ja neuvoja niiden välttämiseen, pohdiskelua kuolemasta ja tuomiosta, mietiskelyä Kristuksen antamasta uhrista sekä varoituksia maailman turhuuksien karttamiseksi. Kristus itse on enemmän kuin kaikkien koulukuntien opit, ja nostaa ihmisen mielen havaitsemaan ikuisen totuuden paremmin kuin kymmenen vuoden opiskelu erilaisissa kouluissa.


title: Kristuksen seuraamisesta

text: Teos oli munkin kirjoittama ja tarkoitettu toisille munkeille. Kristillisenä kirjana teos on ollut suosittu ja arvostettu, sillä se painottaa Kristuksen ensisijaista merkitystä ja sitä, että ihminen voi saavuttaa yhteyden Jumalaan välittömästi jo tässä elämässä.


title: Kristuksen seuraamisesta

text: Protestanttisessa maailmassa kirjaan kohdistunut arvostelu on suuntautunut sen sisältämiin "keskiaikaisiin virheisiin": hyvien tekojen painotukseen, transsubstantiaatio- ja kiirastulioppeihin ja pyhimysten "palvontaan".


title: Rock’n roll -suosikki

text: Rock’n roll -suosikki () on vuonna 1957 ilmestynyt yhdysvaltalainen musiikkielokuva, jonka pääosassa esiintyi Elvis Presley. Elokuvien "Rakasta minua hellästi" ja "Puoliverinen" ohella se on yksi Elviksen arvostetuimmista elokuvista. Elokuvan käsikirjoituksesta vastasi Oscar-palkittu Nedrick Young ja Oscar-ehdokas Guy Trosper.


title: Rock’n roll -suosikki

text: Elokuva valittiin vuonna 2004 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Rock’n roll -suosikki

text: "Rock’n roll -suosikin" kuvaukset aloitettiin 13. toukokuuta 1957. Kuvausaikataulu oli hyvin tiivis, ja kuvaukset saatiin valmiiksi runsaan kuukauden jälkeen 14. kesäkuuta. Työtahti tuli tutuksi Presleylle, sillä lähes kaikki hänen elokuvansa kuvattiin hyvin lyhyellä aikataululla.


title: Rock’n roll -suosikki

text: Ohjaajaksi valittu Richard Thorpe oli vielä uransa loppuun asti suurien studioiden suosiossa, kun haluttiin tehdä elokuva nopeasti ja pienellä budjetilla. Thorpe ei koskaan puuttunut elokuvan käsikirjoitukseen, vaan teki työnsä ainoastaan ohjaajana.


title: Rock’n roll -suosikki

text: Elvis Presleyn palkka kohosi elokuvahistorian korkeimmaksi jo "Rock’n roll -suosikin" aikana. Aiemmin vain kahdessa elokuvassa ("Rakasta minua hellästi" ja "Kiihkeitä rytmejä") näytellyt Presley ansaitsi uusimmastaan 250 000 dollaria sekä lukuisia etuja, muun muassa hulppean majoituksen kuvausten ajaksi. Elokuvan budjetista suurin osa meni Presleyn palkan maksamiseen.


title: Rock’n roll -suosikki

text: "Rock’n roll -suosikki" oli pääosanesittäjänsä ansiosta yksi vuoden katsotuimmista elokuvista Yhdysvalloissa ja Euroopassa. Se keräsi lipputuloja pelkästään Yhdysvalloissa yli neljä miljoonaa dollaria.


title: Rock’n roll -suosikki

text: Elokuvan naispääosaa esittänyt Judy Tyler kuoli traagisesti auto-onnettomuudessa 7. heinäkuuta 1957, mistä johtuen Presley ei koskaan katsonut elokuvaa itse. Yhtä lailla hän ei myöskään katsonut Kiihkeitä rytmejä -elokuvaa vuoden 1958 jälkeen, sillä siinä esiintyi hänen äitinsä Gladys, joka menehtyi vain 46-vuotiaana vuonna 1958.


title: Judy Tyler

text: Judy Tyler (9. lokakuuta 1933 Milwaukee, Wisconsin, Yhdysvallat – 4. heinäkuuta 1957) oli yhdysvaltalainen näyttelijä. Hänen isänsä soitti Benny Goodmanin ja Paul Whitemanin kanssa, äiti oli tanssija.


title: Judy Tyler

text: Tyler ehti näytellä vain kolmessa elokuvassa ja neljässä televisio-ohjelmassa ennen ennenaikaista kuolemaansa. Kotimatkalla ollut Tyler menehtyi auto-onnettomuudessa. Mukana kohtalokkaaksi koituneella automatkalla oli hänen lisäkseen aviopuoliso. Tylerin suurimmaksi saavutukseksi jäi elokuvan "Jailhouse Rock" tähdittäminen yhdessä Elvis Presleyn kanssa.


title: Nyrkkeily kesäolympialaisissa 2004

text: Ateenan 2004 kesäolympialaisten nyrkkeily järjestettiin uudessa Peristerin kaupunginosassa sijaitsevassa hallissa.


title: Nyrkkeily kesäolympialaisissa 2004

text: Kolme päivää ennen kisojen avajaisia Kenian kääpiösarjan (54 kg) nyrkkeilijä David Munyasia antoi positiivisen doping-näytteen, joka sisälsi katiini-piristettä ja hänet suljettiin kisoista.


title: Nyrkkeily kesäolympialaisissa 2004

text: Muutoksena 2000 Sydneyn kisoihin painoluokkia oli nyt 12:n sijasta 11, kun 67 kg:n (välisarja) ja 71 kg:n (kevyt keskisarja) painoluokat korvattiin yhdellä 69 kilon sarjalla.


title: Nyrkkeily kesäolympialaisissa 2004

text:
Kultaa: Yan Bhartelemy Varela, Kuuba
Hopeaa: Atagün Yalçınkaya, Turkki
Pronssia: Zou Shiming, Kiina ja Sergei Kazakov, Venäjä


title: Nyrkkeily kesäolympialaisissa 2004

text: 18. elokuuta


title: Nyrkkeily kesäolympialaisissa 2004

text:
Sergei Kazakov (Venäjä) - Patricio Calero (Ecuador) 20-8
Carlos Jose Tamara Paternina (Kolumbia) - Redouane Bouchtouk (Marokko) 48-25
Alfonso Pinto (Italia) - Effiong Okon (Nigeria) 1. erä: 54-3
Atagün Yalçınkaya (Turkki) - Jolly Katongole (Uganda) 22-7
Jeyhun Abiyev (Azerbaidžan) - Pal Bedak (Unkari) 23-8
Zou Shiming (Kiina) - Rau Shee Warren (Yhdysvallat) 22-9
Endalkachew Kebede (Etiopia) - Toshiyuki Igarashi (Japani) 26-21
Najah Ali (Irak) - Kwak Hyok-Ju (P-Korea) 21-7
Aleksan Nalbandyan (Armenia) - Redouane Asloum (Ranska) 27-20
Hong Moo-Won (E-Korra) - Lalaina Rabenarivo (Madagaskar) RSCOS 1:17-3
Harry Tanamor (Filippiinit) - Sherali Dostiev (Tadžikistan) 17-12
Yan Bhartelemy Varela (Kuuba) - Miguel Angel Miranda Guerra (Venezuela) RSCOS 1:30-3
Suban Pannon (Thaimaa) - Salim Salimov (Bulgaria) 26-14


title: Nyrkkeily kesäolympialaisissa 2004

text:
"Suoraan 2. kierrokselle:"
Peter Wakefield (Australia)
Joseph Jermia (Namibia)
Raul Castaneda (Meksiko)


title: Nyrkkeily kesäolympialaisissa 2004

text: 21. elokuuta


title: Nyrkkeily kesäolympialaisissa 2004

text:
Joseph Jermia (Namibia) - Peter Wakefield (Australia) 29-20
Hong Moo-Won (E-Korea) - Harry Tanamor (Filippiinit) 42-25
Yan Bhartelemy Varela (Kuuba) - Suban Pannon (Thaimaa) 23-14
Aleksan Nalbandyan (Armenia) - Najah Ali (Irak ) 24-11
Shiming Zou (Kiina) - Endalkachew Kebede (Etiopia) 31-8
Alfonso Pinto (Italia)- Carlos Jose Tamara Paternina (Kolumbia) 49-35
Atagün Yalçınkaya (Turkki) - Jeyhun Abiyev (Azerbaidžan) 23-20
Sergei Kazakov (Venäjä) - Raul Castaneda (Meksiko) 41-16


title: Nyrkkeily kesäolympialaisissa 2004

text: 24. elokuuta


title: Nyrkkeily kesäolympialaisissa 2004

text:
Sergei Kazakov (Venäjä) - Joseph Jermia (Namibia) 18-11
Atagün Yalçınkaya (Turkki) - Alfonso Pinto (Italia) 33-24
Shiming Zou (Kiina) - Aleksan Nalbandyan (Armenia) 20-12
Yan Bhartelemy Varela (Kuuba) - Hong Moo-Won (E-Korea) 30-11


title: Nyrkkeily kesäolympialaisissa 2004

text: 27. elokuuta


title: Nyrkkeily kesäolympialaisissa 2004

text:
Yan Bhartelemy Varela (Kuuba) - Shiming Zou (Kiina) 29-17
Atagün Yalçınkaya (Turkki) - Sergei Kazakov (Venäjä) 26-20


title: Nyrkkeily kesäolympialaisissa 2004

text: 29. elokuuta


title: Nyrkkeily kesäolympialaisissa 2004

text: Yan Bhartelemy Varela (Kuuba) - Atagün Yalçınkaya (Turkki) 21-16


title: Nyrkkeily kesäolympialaisissa 2004

text:
Kultaa: Yuriorkis Gamboa Toledano, Kuuba
Hopeaa: Jérôme Thoma, Ranska
Pronssia: Fuad Aslanov, Azerbaidžan ja Rustamhodza Rahimov, Venäjä


title: Nyrkkeily kesäolympialaisissa 2004

text: 17. elokuuta


title: Nyrkkeily kesäolympialaisissa 2004

text:
Somjit Jongjohor (Thaimaa) - Kim Kim-suk (E-Korea) 22-12
Yuriorkis Gamboa Toledano (Kuuba) - Igori Samoilenco (Moldova) 46-33
Mirzhan Rakhimzhanov (Kazakstan) - Joseph Serrano (Puerto Rico) 42-23
Georgy Balakshin (Venäjä) - Mebarek Soltani (Algeria) 26-15
Andrzej Rżany (Puola) - Bonyx Yusak Saweho (Indonesia) 25-19
Hicham Mesbahi (Marokko) - Lechedzani Luza (Botswana) 25-20
Nikoloz Izoria (Georgia) - Walid Cherif (Tunisia 24-14
Fuad Aslanov (Azerbaidžan) - George Jouvin Rakotoarimbelo (Madagaskar) WO
Jérôme Thomas (Ranska) - Akhil Kumar (Intia) 37-16
Juan Carlos Payano (Dominikaaninen tasavalta) - Bato Vankejev (Valko-Venäjä) 26-18
Ron Siler (Yhdysvallat) - Bradley Hore (Australia) 32-18
Tulashboy Donijorov (Uzbekistan) - Violeto Payla (Filippiinit) 36-26


title: Nyrkkeily kesäolympialaisissa 2004

text:
"Suoraan 2. kierrokselle:"
Rustamhodza Rahimov (Saksa)
Oscar Escandon Berrio (Kolumbia)
Paulus Ambunda (Namibia)
Jonny Gabriel Mendoza Alvarado (Venezuela)


title: Nyrkkeily kesäolympialaisissa 2004

text:
Tulashboy Donijorov (Uzbekistan) - Ron Siler (Yhdysvallat) 45-22
Andrzej Rżany (Puola) - Hicham Mesbahi (Marokko) 33-20
Fuad Aslanov (Azerbaidžan) - Nikoloz Izoria (Georgia) 27-21
Jérôme Thomas (Ranska) - Juan Carlos Payano (Dominikaaninen tasavalta) 36-17
Paulus Ambunda (Namibia) - Jonny Gabriel Mendoza Alvarado (Venezuela) 39-19
Rustamhodza Rahimov (Saksa) - Oscar Escandon Berrio (Kolumbia) 25-15
Yuriorkis Gamboa Toledano (Kuuba) - Somjit Jongjohor (Thaimaa) 26-21
Georgy Balakshin (Venäjä) - Mirzhan Rakhimzhanov (Kazakstan) 29-20


title: Nyrkkeily kesäolympialaisissa 2004

text: 25. elokuuta


title: Nyrkkeily kesäolympialaisissa 2004

text:
Fuad Aslanov (Azerbaidžan) - Andrzej Rżany (Puola) 24-23
Yuriorkis Gamboa Toledano (Kuuba) - Georgy Balakshin (Venäjä) 26-18
Rustamhodza Rahimov (Saksa) - Paulus Ambunda (Namibia) 28-15
Jérôme Thomas (Ranska) - Tulashboy Donijorov (Uzbekistan) 25-16


title: Nyrkkeily kesäolympialaisissa 2004

text:
Jérôme Thomas (Ranska) - Fuad Aslanov (Azerbaidžan) 23-18
Yuriorkis Gamboa Toledano (Kuuba) - Rustamhodza Rahimov (Saksa) 20-11


title: Nyrkkeily kesäolympialaisissa 2004

text: 28. elokuuta


title: Nyrkkeily kesäolympialaisissa 2004

text: Yuriorkis Gamboa Toledano (Kuuba) - Jérôme Thomas (Ranska) 38-23


title: Nyrkkeily kesäolympialaisissa 2004

text:
Kultaa: Guillermo Rigondeaux Ortiz, Kuuba
Hopeaa: Worapoj Petchkoom, Thaimaa
Pronssia: Aghasi Mammadov, Azerbaidžan ja Bahodirjon Sooltonov, Uzbekistan


title: Nyrkkeily kesäolympialaisissa 2004

text:
Malik Bouziane (Algeria) - Ali Hallab (Ranska) 19-16
Mehar Ullah (Pakistan) - Aibek Abdimomunov (Kirgisia) 36-22
Guillermo Rigondeaux Ortiz (Kuuba) - Liu Yuan (Kiina) 21-7
Havaži Hatsigov (Valko-Venäjä) - Juan Lopez (Puerto Rico) 27-19
Worapoj Petchkoom (Thaimaa) - Kim Won Il (E-Korea) RSCOS 1:47-3
Nestor Bolum (Nigeria) - Petit Jesus Ngnitedem (Gabon) 23-17)
Diwakar Prasad (Intia) - Hamid Ait Bighrade (Marokko) 25-17
Zsolt Bedak (Unkari) - Abner Mares Martinez (Meksiko) 36-27
Maksym Tretjak (Ukraina) - Argenis Mendez (Dominikaaninen tasavalta) 30-24
Aghasi Mammadov (Azerbaidžan) - Joel Brunker (Australia) RSCOS 0:59-3
Detelin Dalakliev (Bulgaria) - Abel Aferalign (Etiopia) RSCOS 2:00-3


title: Nyrkkeily kesäolympialaisissa 2004

text:
"Suoraan 2. kierrokselle:"
Andrew Kooner (Kanada)
Alexander Espinoza Hernandez (Venezuela)
Andrzej Liczik (Puola)
Bahodirjon Sooltonov (Uzbekistan)
Gennadi Kovalev (Venäjä)


title: Nyrkkeily kesäolympialaisissa 2004

text: 20. elokuuta


title: Nyrkkeily kesäolympialaisissa 2004

text:
Worapoj Petchkoom (Thaimaa) - Havaži Hatsigov (Valko-Venäjä) 33-18
Guillermo Rigondeaux Ortiz (Kuuba) - Mehar Ullah (Pakistan) RSCOS 1:22-3
Gennadi Kovalev (Venäjä) - Malik Bouziane (Algeria) 23-20
Bahodirjon Sooltonov (Uzbekistan) - Andrzej Liczik (Puola) RSCOS 1:28-2
Nestor Bolum (Nigeria) - Diwakar Prasad (Intia) RSCOS 0:54-3
Andrew Kooner (Kanada) - Alexander Espinoza Hernandez (Venezuela) 37-20
Maksym Tretjak (Ukraina) - Zsolt Bedak (Unkari) 27-24
Aghasi Mammadov (Azerbaidžan) - Detelin Dalakliev (Bulgaria) 35-16


title: Nyrkkeily kesäolympialaisissa 2004

text: 23. elokuuta


title: Nyrkkeily kesäolympialaisissa 2004

text:
Aghasi Mammadov (Azerbaidžan) - Maksym Tretjak (Ukraina) 32-12
Worapoj Petchkoom (Thaimaa) - Nestor Bolum (Nigeria) 29-14)
Guillermo Rigondeaux Ortiz (Kuuba) - Gennadi Kovalev (Venäjä) 20-5
Bahodirjon Sooltonov (Uzbekistan) - Andrew Kooner (Kanada) 44-32


title: Nyrkkeily kesäolympialaisissa 2004

text: 27. elokuuta


title: Nyrkkeily kesäolympialaisissa 2004

text:
Worapoj Petchkoom (Thaimaa) - Aghasi Mammadov (Azerbaidžan) 27-19
Guillermo Rigondeaux Ortiz (Kuuba) - Bahodirjon Sooltonov (Uzbekistan) 27-13


title: Nyrkkeily kesäolympialaisissa 2004

text: 29. elokuuta


title: Nyrkkeily kesäolympialaisissa 2004

text: Guillermo Rigondeaux Ortiz (Kuuba) - Worapoj Petchkoom (Thaimaa) 22-13


title: Nyrkkeily kesäolympialaisissa 2004

text: Aleksandr Povetkin (Venäjä) – Mohamed Aly (Egypti)


title: Richard Thorpe

text: Richard Thorpe (24. helmikuuta 1896 Kansas, Yhdysvallat – 4. toukokuuta 1991 Palm Springs, Yhdysvallat) oli yhdysvaltalainen elokuvaohjaaja. Thorpe ohjasi uransa aikana 186 elokuvaa, joukossa kaksi Elvis Presleyn elokuvaa ("Rock'n roll -suosikki" 1957 ja "Rytmiä ja riemua Acapulcossa" 1963). Lisäksi hän käsikirjoitti 27 elokuvaa ja näytteli neljässä.


title: Richard Thorpe

text: Hänellä on tähti Hollywoodin Walk of Famella.


title: Rytmiä ja riemua Acapulcossa

text: Rytmiä ja riemua Acapulcossa () on vuonna 1963 ensi-iltansa saanut yhdysvaltalainen elokuva, jonka pääosissa esiintyvät Elvis Presley ja Ursula Andress. Elokuva oli komedia, jossa Elviksen musiikilla oli kuitenkin vahva rooli (lähinnä taloudellisista syistä, sillä musiikkipitoiset Elviksen elokuvat tuottivat paremmin kuin puhtaat näytelmäelokuvat).


title: Rytmiä ja riemua Acapulcossa

text: Elokuvan ohjasi Richard Thorpe, joka oli ohjannut myös Elviksen "Rock'n roll -suosikki" -elokuvan vuodelta 1957. Tuottamisesta vastasi Hollywood-legenda Hal Wallis. Elokuvan kuvaukset aloitettiin 28. tammikuuta 1963 ja päätettiin 16. maaliskuuta. Nimensä mukaisesti elokuva kuvattiin Meksikon Acapulcossa.


title: Rytmiä ja riemua Acapulcossa

text: Elokuvan maailmanensi-ilta oli 27. marraskuuta 1963 ja Suomen ensi-ilta 24. tammikuuta 1964. Yhdysvalloissa elokuva keräsi 1 500 000 dollaria lipputuloja ja oli yksi vuoden parhaiten tuottaneista elokuvista. Elviksen osuus tuotosta oli 50 prosenttia. Lisäksi hän sai myös 500 000 dollarin kiinteän palkan.


title: Allan Weiss

text: Allan Weiss on yhdysvaltalainen käsikirjoittaja. Hän on käsikirjoittanut seitsemän elokuvaa, joista kuudessa pääosaa esitti Elvis Presley.


title: Sininen Havaiji

text: Sininen Havaiji (tai Sininen Hawaiji, "Blue Hawaii") on Elvis Presleyn kaupallisesti menestynein elokuva, jonka ensi-ilta oli 22. marraskuuta 1961. Kuvaukset aloitettiin maaliskuun 17. päivänä, ja työ oli valmis marraskuun 13. päivänä. Suomessa elokuvan ensi-ilta oli 16. maaliskuuta 1962.


title: Sininen Havaiji

text: Elokuva oli ehdolla Grammy-palkinnon saajaksi, ja voittikin muutamia merkittäviä palkintoja.


title: Sininen Havaiji

text: Elokuvan ohjauksesta vastasi Norman Taurog, ja tuottajana toimi Hal B. Wallis. Studiona toimi Paramount Pictures.


title: Sininen Havaiji

text: "Video-oppaassa" vuodelta 1994 Asko Alanen kutsuu "Sinistä Havaijia" aurinkoiseksi viihde-elokuvaksi, joka vakiinnutti ex-rokkarin aseman kiiltokuvamaisena perheviihdyttäjänä. Hän antaa elokuvalle kolme tähteä viidestä, mikä vastaa sanallista arviota ”hyvä”.


title: Norman Taurog

text: Norman Taurog (23. helmikuuta 1899 Chicago, Yhdysvallat – 7. huhtikuuta 1981) oli yhdysvaltalainen elokuvaohjaaja. Taurogista tuli 32-vuotiaana nuorin parhaimman ohjauksen Oscar-palkinnon saaja elokuvalla "Papan poika seikkailemassa" ("Skippy" 1931).


title: Norman Taurog

text: Taurog aloitti ohjaajana aluksi mykkäelokuvien parissa. Hänen ensimmäinen ohjaustyönsä, "The Sportsman", valmistui vuonna 1920.


title: Norman Taurog

text: 1930-luvulla Taurog nousi kertaheitolla ohjaajien eliittiin "Papan poika seikkailemassa" -teoksellaan vuonna 1931. Koko perheen elokuvan päärooleja esittivät Jackie Cooper (jonka setä Taurog oli) ja Robert Coogan; elokuva saikin neljä Oscar-ehdokkuutta (paras miespääosa, paras ohjaus, paras käsikirjoitus ja paras elokuva), joista se voitti parhaan ohjauksen palkinnon.


title: Norman Taurog

text: Seuraava "suuri ohjaustyö" oli Mark Twainin suosittuun kirjaan perustuva "Huckleberry Finn" vuodelta 1931. Elokuva ei arvostelujen perusteella menestynyt odotusten mukaisesti, mutta tästä lannistumatta jatkoi Taurog erityisesti komediaelokuvien ohjaajana.


title: Norman Taurog

text: Norman Taurog teki yhden uransa tärkeimmän päätöksensä, kun lähti ohjaamaan Elvis Presleyn varaan rakennettua "Café Europa" -elokuvaa vuonna 1960. Elvis oli tuolloin juuri palaamassa armeijasta (kuvaukset aloitettiin vielä Elviksen ollessa armeijassa), ja hänen managerinsa Tom Parker oli pitänyt Elviksen nimeä kuumana näiden 17 armeijassa vietetyn kuukauden aikana, joten elokuvan menestys oli taattua, sillä olivathan jo Elviksen aikaisemmatkin elokuvat keränneet ihmisiä teattereihin enemmän kuin monet muut elokuvat.


title: Norman Taurog

text: Taurog ohjasi siis "G.I. Blues" -elokuvan, jota levitettiin Euroopassa tekijänoikeussyistä "Café Europa" -nimellä. Tämän jälkeen mestariohjaaja teki vielä kahdeksan Elvis-elokuvaa, joista tärkeimpänä mainittakoon teatterilevityksessä eniten Elviksen 31 elokuvasta tuottanut "Sininen Havaiji" ("Blue Hawaii")vuodelta 1961.


title: Norman Taurog

text: Taurogin viimeiseksi ohjaustyöksi jäi Elviksen "Live a Little, Love a Little" vuodelta 1968. Kaikkiaan hänen ohjaamia elokuvia on 151.


title: Norman Taurog

text: Taurog toimi myös käsikirjoittajana 14 elokuvassa vuosivälillä 1920–1928.


title: Ko Chang

text: Ko Chang tai Koh Chang ( eli "elefanttisaari") on Thaimaan toiseksi suurin saari. Saari on 30 km pitkä ja 14 km leveä, pinta-alaltaan 429 km. Se sijaitsee Siaminlahdella Tratin provinssissa noin kahdeksan kilometrin päässä rannikosta ja 400 km Bangkokista. Ilmasto on trooppinen. Vuoden keskilämpötila on 27 astetta. Virallinen asukasluku on ainoastaan 4 399 henkeä (2000). Muu väestö (ei kirjoilla) on 30 000 henkeä.


title: Ko Chang

text:
Saaren vielä suhteellisen koskematon luonto houkuttelee paikalle satojatuhansia turisteja vuosittain. Paras matkailuajankohta sijoittuu joulukuusta maaliskuulle, jolloin on vähiten sateita ja ilmasto on viileämpi. Varsinainen sesonki on marraskuusta toukokuuhun. Suuri matkailijoiden tulva on aikaansaanut kasvavia ongelmia ympäristölle, eikä infrastruktuuri ole pystynyt vastaamaan haasteisiin.
Ko Chang on pinnanmuodostukseltaan vuoristoinen. Korkein huippu on "Khao Salak Phet" saaren eteläosassa (743m). Saari kuuluu osana yli 50 saaresta koostuvaan "Moo Ko Changin" meriluonnonpuistoalueeseen, joista mainittakoon vielä Ko Mak ja Ko Wai. Ko Chang muodostaa itsessään oman hallinnollisen alueensa "king amphoe" (erotettu Laem Gnopista 1994), joka jakautuu vielä kahteen tamboniin: "Ko Chang" ja "Ko Chang Tai".


title: Ko Chang

text: Alun perin saarta asuttivat kalastajat. Saari oli pitkään miltei tuntematon ulkomaailmalle tullakseen yleiseen tietoisuuteen 2000-luvun alussa, jolloin sisäpiiritiedon turvin joukko Bangkokin liikemiehiä ja poliitikkoja osti suuria maa-alueita saaren länsipuolelta. Aiemmin maan käyttö hotellitoimintaan oli ollut kiellettyä luonnonpuistolain nojalla. Nyt jo unohdettu tarkoitus oli kehittää saaresta "ekoturismikeskus". Lainmuutoksen myötä maan hinta moninkertaistui muutamassa vuodessa.


title: Ko Chang

text: Alkuaikojen reppumatkailijat ovat saaneet seuraansa massaturistit ja vaatimattomat bungalowit ovat väistymässä suurten hotelliketjujen tieltä. Hyvin nopeasti Ko Chang on kehittynyt Samuin ja Phuketin veroiseksi matkailukohteeksi. Tätä silmällä pitäen Bangkok Airways rakennutti Tratiin lentokentän, joka aloitti toimintansa vuonna 2003 (lentoaika Bangkokista 50 minuuttia). Varsinkin 2004 tapaninpäivän tsunamikatastrofin jälkeen saari on kokenut todellisen turistiryntäyksen. Saari on myös suosittu viikonloppukohde Bangkokin keskiluokalle.


title: Ko Chang

text: Saaren sisäosa on vuoristoista sademetsän peittämää kansallispuistoa, jossa on mm. "Than Mayom"in vesiputous.


title: Ko Chang

text:
Länsirannikko on hiekkarantoineen turistien kansoittama. Suurin asutus- ja turistikeskus on "Hat Sai Khao" (White Sand Beach). Täällä järjestetään Ko Pha Nganin kaltaiset "täydenkuun juhlat" (Full Moon Party). Pankki- ja postipalvelut löytyvät myös täältä. Muita rantoja ovat "Hat Khlong Prao" (Coconut Beach), "Hat Kai Bae", "Hat Thanam" (Lonely Beach) ja "Hat Bai Lan".
Kalastajakylästä matkailunähtävyydeksi kehittynyt "Ban Bang Bao" sijaitsee etelärannikolla. Sieltä on laivayhteys lähisaarille Ko Wai, Ko Mak ja Ko Kut.